text:
Abagore bitabira gukorana n’ibigo by’imari baragenda biyongera
Yanditswe na MUGISHA BENIGNE
Ubuhamya bw’abagore mu mikoranire yabo n’ibigo by’imari buragaragaza ko imyumvire igenda ihinduka kuko abagera kuri 44% bafite konti mu bigo by’imari bavuye kuri 27.9% mu mwaka wa 2016.
Bazubagira Jeannette ni umugore witeje imbere, atuye mu murenge wa Shyogwe, Akagari ka Ruli, Umudugudu wa Murambi avuga ko kuri ubu afite iduka yakuye mu gukorana n’Umurenge Sacco, akaba abasha kwikenura no kubona igitunga abana ndetse n’amafaranga y’ishuri asabwa.
Yagize ati: “Mbere natekerezaga ko amafaranga ari ay’umugabo akangeraho ari we uyampaye, sinari nzi ko nabasha gukora nange ngo ngire konti muri banki.”
Yavuze ko ubwo yatorerwaga umwanya wo kuyobora abagore mu Nama y’igihugu y’abagore mu 2006 yatangiye kujya aho abandi bari, agakurikirana ibiganiro abagore bayoboye abandi bahabwaga bijyanye no kwiteza imbere.
Avuga ko yaje gufata umwanzuro wo kugurisha amwe mu matungo yari yarahaweho umunani na se, abona igishoro atangira gucuruza, nyuma afunguza konti azajya ashyiraho amafaranga y’inyungu.
Bazubagira akomeza avuga ko yaje kwigishwa uburyo bwo gusaba inguzanyo, ahera ko ayisaba yagura ubucuruzi bwe, kuri ubu akaba ageze kuri byinshi.
Ati: “Nari mfite inzu mbamo, none ubu nubatse iy’ubucuruzi mu marembo yayo nkaba mu gikari, aho nkorera ni iwange, kandi aho bigeze n’umugabo yangiriye ikizere kuko yabonye iby’umurimo wange watugejejeho none ubu asigaye ankundira ko mfata inguzanyo yo kwiteza imbere kuko bidufasha twembi ndetse n’umuryango wose.
Kaberuka Aline na we ni umugore witeje imbere ahereye ku bimina byamugejeje ku mafaranga yatangije umushinga w’ubworozi bw’amatungo magufi.
Uyu mubyeyi wo mu kagari ka Kivumu, Umurenge wa Cyeza, Akarere ka Muhanga avuga ko yabanje kujya mu bimina by’abagore, nyuma aza kubona amafaranga afunguza konti, aho yaje kubona inguzanyo imufasha gutangiza umushinga w’ubworozi bw’inkoko n’inkwavu.
Ati “Ubu mfite isoko ryo kugemura inkoko n’inkwavu mu tubari two mu Cyakabiri, hari n’ubwo ngera mu mahoteli yo Mujyi wa Muhanga iyo mfite amatungo menshi akuze.”
Avuga ko yabashije kwisanira inzu yari ishaje, abana be bariga kandi nawe ahagaze neza mu mibereho we n’abana be.
Ubushakashatsi bwakozwe mu 2016 na Finscope, nk’uko bugarukwaho na Mukakarisa Francine, Umuhuzabikorwa w’Inama y’igihugu y’abagore ku rwego rw’igihugu ngo bugaragaza ko nyuma y’ivugururwa ry’imicungire y’ubutaka mu Rwanda abagore n’abagabo bakanguriwe kumenya uburenganzira bwabo ku mutungo harimo n’ubutaka.
Ubushakashatsi bugaragaza ko 18% by’ubutaka bwanditse ku bagabo, 26% bwanditse ku bagore naho 54% bwanditse kuri bombi, akaba ari amahirwe abagore babonye abafasha kubona inguzanyo mu gihe imyumvire y’abagabo babo yaba itabazitiye.
Ubushakashatsi kandi bwerekana ko koperative Umurenge Sacco umaze kwitabirwa n’abagore bagera kuri 46%, naho abagore 35% ku bagabo 49% bakoresha uburyo bwo kohererezanya amafaranga no kubitsa bwa Mobile money.
Ibi ngo byafashije abagore muri rusange kwihutisha imirimo no gukora ubucuruzi aho bashobora kwishyura ibicuruzwa byabo bitabasabye gukoresha umwanya munini.
Mukakarisa ati “N’ubwo hari byinshi byagezweho mu iterambere ry’umugore, haracyari inzitizi mu bijyanye n’ubukungu biterwa no kutagira ubumenyi bufasha abagore kugera ku isoko ry’umurimo.”
Atanga urugero rw’ubushakashatsi bwakozwe n’Ikigo k’igihugu k’ibarurishamibare (EICV4) bugaragaza ko abagore bafite umubare munini w’abatagira akazi ungana na 17.5% ni mu gihe abagabo batagira imirimo bo ari 16.1%, ariko kandi abagore bagize umubare munini w’abari munsi y’umurongo w’ubukene kuko ari 19%.


c: text/html

text:
Nyuma y’uko hatangajwe ko itariki yo gushyingura Nyakwigendera Padiri Ubald RUGIRANGOGA ari tariki ya 01 Werurwe 2021, iyi tariki yamaze guhindurwa nkuko byatangajwe na Nyiricyubahiro Musenyeri Celestin HAKIZIMANA.
Abinyujije mu Itangazo yashyize ahagaragara, Musenyeri Celestin yavuze ko Kubera impamvu zitunguranye, umunsi n’itariki byo gushyingura Padiri Ubald byahindutse, aho kuba itariki ya 01/3/2021, azashyingurwa mu rugo rw’ibanga ry’Amahoro ku wa 02 Werurwe 2021, kandi asaba ko yakomeza gusabirwa akazaherekezwa n’amasengesho menshi.
Iri tangazo riragira riti” Musenyeri Celestin HAKl ZIMANA , Umushumba wa Diyosezi ya Gikongoro akaba n’Umuyobozi wa Diyosezi ya Cyangugu, aramenyesha Abapadiri, Abiyeguriyimana n’Abakristu ba Diyosezi ya Cyangugu, Abagize umuryango, Inshuti n’Abavandimwe ba Padiri Ubald RUGlRANGOGA witabye Imana kuwa 08 Mutarama 2021, muri Leta Zunze Ubumwe z’Amerika, ko imihango yo gushyingura yari iteganyijwe kuwa mbere le 01 Werurwe 2021, yimuriwe kuwa kabiri, le 02 Werurwe 2021, i Cyangugu, ku Ibanga ry’ Amahoro. Dukomeze kumusabira ngo Nyagasani amuhe iruhuko ridashira, aruhukire mu mahoro.
Ni itangazo ryashyizweho umukono na Nyiricyubahiro Musenyeri Celestin HAKIZIMANA umushumba wa Diyosezi ya Gikongoro, akaba n’umuyobozi wa Diyosezi ya Cyangugu.
Padiri Ubald RUGIRANGOGA yitabye Imana tariki ya 8 Mutarama 2021, azize indwara y’ubuhumekero yatewe n’icyorezo cya Corona Virus, bikaba biteganyijwe ko azazanwa gushyingurwa mu Rwanda tariki ya 27 Werurwe 2021 avanywe muri leta zunze Ubumwe za Amerika.
Umunyamakuru w’Isezerano.com , kuva mu 2020 . Yize Itangazamakuru n’itumanaho (Journalism and Communication ) muri Institut Catholique de Kabgayi .
Amaze imyaka 2 , mu mwuga w’itangazamakuru .

robotstxt: allowed

filter: keep


text:
Kubasha kwihinduranya amabara igasa nk’aho igeze, byaturutse ku twuma n’ikoranabuhanga bayishyizemo tubasha kumenya ibara ry’aho igeze no guhita ako kanya ihindura ibara rigasa n’aho hantu neza.
Ni ikoranabuhanga abashakashatsi bavuga ko ari intangiriro yo gukora ibindi bikoresho bitandukanye bikajya bibasha guhinduranya amabara bitewe n’aho bigeze.
Prof Seung Hwan Ko wigisha ibijyanye n’ubushyuhe muri Seoul National University yavuze ko ubu bushakashatsi ari intambwe nziza kuzagera aho bakora ibindi bikoresho nk’imodoka, imyenda n’ibindi byihinduranya amabara bitewe n’aho biherereye.


text:
Ku mugoroba wo kuri uyu wa Kane tariki ya 5 Kanama 2021, nibwo iyi Kamyo yari itwaye umucanga yaje kubura feri iramanuka igonga umusore ndetse n’umucanga yari itwaye umumenekaho. Yamugonze imusanze mu nzira yagenewe abagenzi ahita ashiramo umwuka.
Bamwe mu baturage babonye iyi mpanuka babwiye IGIHE ko yatewe n’uko ikamyo yacitse feri banashimangira ko uwari uyitwaye yahisemo kuyiyoborera mu ruhande rwari rurimo uwo musore yahitanye kugira ngo idahitana abantu benshi.
Uwitwa Kabera Viateur yagize ati “Urabona igikamyo cyaturukaga iriya ruguru noneho kuko cyari cyacitse feri nabonye umushoferi yanze kukiyobora mu nzu z’abaturage ngo kitica abantu benshi ahubwo akijyana muri ruriya ruhande uriya musore yari arimo kuko rutarimo abantu benshi ni bwo cyamukubise n’umucanga wose umujya hejuru arapfa.”
Uretse nyakwigendera wahitanwe n’iyi mpanuka, hanakomerekeyemo abantu batatu bari barimo n’umushoferi wari uyitwaye ku buryo bo bahise bajyanwa kwa muganga n’imodoka y’umurenge wa Nyamirambo.


text:
- Shaka inshuti zik┼źngura, ureke iziguhombya
- Shaka abaguha inama nziza aho gushaka abagushuka ;
- Abakwibutsa amakenga, baruta abashaka kugutegeka ;
- Abagutera umwete baruta abagutesha inshingano ;
- Abo mufatanya kubishaka baruta ababisesagura ;
- Abagucyaha wakosheje baruta abafatanya n’abandi ; kuguseka wahombye cyangwa wagushije ishyano.
Umukobwa uzaba umugore mwiza, agomba kuba afite :
- Ijwi ryiza ;
- Imico y’ubugwaneza ;
- Imyifatire myiza ;
- Umunyamwete ;
- Ubwitange mu byo akora ;
- Umutetsi mwiza ;
- Kumenya kumesa ;
- Gupfundikira ;
- Kwivana mu tubazo duto duto ;
- Gukoresha neza umutungo we ;
- Kwiyumanganya yahemukiwe ;
- Kugumana ubutwari mu gihe atitaweho ;
- Kugira isuku y’ibikoresho ;
- Gutanga inama no kuzisaba mu kinyabupfura ;
- Kumenya uburezi bw’abo ashinzwe.
Video Abakobwa Beza
Uburyo bwo Kumenya Inshuti Nyayo Yagufasha mu Buzima
- Shaka inshuti zik┼źngura, ureke iziguhombya


text:
Rusizi: Amashyuza arimo gusubizwa mu mwanya wayo
Ubuyobozi bw’Akarere ka Rusizi butangaza ko bwatangiye ibikorwa byo gusubiza amazi y’amashyuza mu mwanya wayo, igikorwa kimaze umwaka gitegerejwe na benshi, kuva tariki ya 21 Kanama 2020 amashyuza yava mu mwanya wayo agatemba ajya mu mugezi wa Rukarara.
Muri Nzeri 2021 ubuyobozi bw’uruganda rwa Cimerwa bwatangarije Kigali Today ko batangiye ibikorwa byo gutunganya ikidendezi, ariko kubera ibumba ririmo imashini yakoragamo irangirika bajya kuyikoresha.
Umuyobozi w’Akarere ka Rusizi, Kayumba Euphrem, yatangarije Kigali Today ko amazi yongeye kugaruka mu kidendezi ariko barimo gukora igerageza ngo barebe ko yagumamo.
Agira ati “Turimo kureba ko yagumamo kuko amazi yishakira inzira, mbere yari yiciriye inzira aragenda, ubwo turareba niba atazongera kugenda”.
Amashyuza yo mu Murenge wa Nyakabuye ni yo azwi nk’amashyuza ya Bugarama ahuje imirenge ya Gitambi na Nyakabuye, ahantu hasanzwe hasurwa cyane n’abashaka kuyakoresha mu kwivuza.
Ubwo amashyuza yagendaga, Kigali Today yavuganye n’impugucye mu kigo cy’Igihugu gishinzwe Mine, Gaz na Peteroli zitangaza ko ibyabaye ku mashyuza mu Karere ka Rusizi bitatewe n’imitingito ahubwo byatewe n’imiterere y’amashyuza n’amabuye yaho, byakwiyongera ku ntambi zaturitse bigatuma amazi atemba.
Inama zihuza ubuyobozi bw’Akarere ka Rusizi, Ubuyobozi bw’uruganda rwa Cimerwa, ikigo gishinzwe amazi n’ikigo cy’Igihugu gishinzwe Mine, Gaz na Peteroli zaratangiye birangira Uruganda rwa Cimerwa rwemera gukora igenzura rikura icyondo cy’ibumba ahari ikidendezi cy’amazi, ndetse hagafungwa inzira y’amashyuza anyuramo.
Amashyuza ashobora kugarurwa abaturage bayaturiye bavuganye bavuga ko yakwitabwaho hubakwa Hoteli kugira ngo ifashe abahasohokera ntibabone serivisi bifuza.


text:
Gutanga icyacumi ni ibintu bidakunda gukorwa cyane n’abakristu bo muri leta zunze ubumwe z’Amerika. Abapasitoro bamwe bemera ko urusengero ruba rutakoze neza akazi karwo ko gusobanurira abantu umumaro wo gutanga icyacumi kubyo binjije.
Pasitoro mukuru Glen Packiam wo mu itorero ryitwa New Life Downtown ryo muri leta ya Colorado avuga ko abapasitoro batavuga icyacumi mu buryo buboneye, kuko basaba icyacumi ku itegeko kandi bakagisobanuro mu buryo buhanitse.
Pasitoro mukuru w’ikirenga Daniel Grothe wa New Life nawe ati abapasitoro benshi batanga ubutumwa ku cyacumi bavuga ngo “icyo ubibye nicyo uzasarura”.
Ikibazo cyubu butumwa nuko byose babikwerekezaho ariko ntibatekereze uko rubanda babayeho.
Pasitoro Daniel Grothe we avuga ko byose tugomba kubikora kuko Imana idukunda,ati kuko waba uhangayitse cyangwa udahangayitse ibuka ko hari abapfakazi n’abana bato b’impfubyi babaye kukurusha. Rero duhurije hamwe ubushobozi bakwishima kandi natwe tukabiboneramo umugisha.
Nanone ubushakashatsi bwakozwe n’itsinda ryitwa Life Way ryagaragaje ko abantu 83% bajya gusenga muri leta zunze ubumwe z’Amerika ari itegeko ya bibiliya riri gukoreshwa uyu munsi.
Gusa abo bajya gusenga, nibura abajya gusenga rimwe mu kwezi 54% gusa nibo batanga icyacumi kubyo binjije.
Pasitoro Glen Packiam avuga ko ari ibintu byumvikana cyane kuba abantu benshi batinya gutanga icyacumi kubera ko batizera insengero basengeramo uburyo zikoreshamo amafaranga.
Kuko abakristu bagiye babona cyane abapasitoro bacunga nabi umutungo w’itorero, ahubwo bakayuzuza kuri konti zabo ndetse bikarangira ntacyo bafashije abakene.
Gusa ku rundi ruhande abakristu batakaje icyizere turabumva. Ariko tugomba kubibutsa inshingano bafite zo gukora umurimo w’Imana, bakorera mu mucyo bakubahiriza inshingano zabo.
Abapasitoro bo muri leta ya Colorado bavuga ko amafaranga atangwa n’abakristu agenewe gukemura ibintu abantu bakeneye.
Pasitoro mukuru Brady Boyd wo muri New Life yizera ko buri muyoboke wese w’itorero rye atanze icyacumi yaba nibura akemuye ikibazo cy’umupfakazi umwe utagira aho aba mu gace ka El Paso.
Brady Boyd akomeza avuga ko mu mujyi batuyemo wa Colorado hari abantu barara bahangayikishijwe nuko urusengero rwabo hari ibyo rubura kandi rubikeneye.
Abapasitoro bo muri Colorado bakomoje ku bizera bo hambere bavugwa mu gitabo cy’Ibyakozwenintumwa, bagaragaza umumaro wo gutanga mu rusengero.
Mu byakozwe n’intumwa 4:32-35 bavuga ko: “abizera bose bari bamwe mu mutima no mu mitekerereze. Nta wafataga ibintu ngo abyikubire abigire ibye, ahubwo basangiraga ibyo bafite. Hamwe n’imbaraga n’umurava mwinshi, intumwa zakomeje guhamya izuka rya Yesu. Urukundo n’imbaraga z’Imana zakomeje kugendana nabo mu byo bakoraga byose. Umunsi ku munsi abantu bagurishaga ubutaka cyangwa amazu yabo, bakazana amafaranga bayagurishije bakayashyira ku birenge by’intumwa, ubundi agasaranganywa ku bayakeneye bafite ibibazo.
Pasitoro Grothe ati abakristu bo hambere bagiraga kwitanga ndetse no mu bihe bikomeye.
Ntushobora kwiyumvisha uburyo nyuma ya Yesu, gutanga icyacumi byatangiye gkugenda bigabanuka. Kuko abantu batangiye kutabyitaho, ahubwo basigaye bumva bakwizera imana ariko nta muhuza bagikenera.
Gutanga ni kimwe mu bigize uturemangingo (DNA), tw’abakristu kubera uwo Imana iriwe. Imana yatanze umwana wayo w’ikinege (Yesu), Yesu nawe atanga ubuzima bwe ku bwacu, abakristu nabo baremwe mw’ishusho y’Imana.
Pasitoro Grothe ati gutanga ni byiza kuko bihuza ibikomerezwa n’abaciriritse, kuko iyo umuntu atanze asanzwe ari umukire bimuhuza nuciriritse ugomba guhabwa. Mu gihe iyo gutanga bitabayeho hagumamo intera nini hagati y’abafite n’abadafite.
Pasitoro Boyd avuga ko iyo abakene babana ubwabo nta mukire ubarimo nibwo bagaragaza imbaraga z’itorero, ari nayo mpamvu ijanisha ryo gutura icyacumi mu bakene riri hejuru kuko bazi agaciro k’itorero mu buzima bwabo.
Agakomeza avuga ko uko abantu bakira niko n’umubano hagati yabo ugabanuka, niyo mpamvu tugomba gukomeza gutanga kugirango umubano wacu n’abakene wo gucika.
Pasitori Packiam we avuga ko gutanga ituro ari igikorwa cyo kuramya Imana kandi n’impano uba ugeneye Imana isobanura ko ibintu byose ari iby’uwiteka.
Pasitori Boyd akomeza avuga ko gutanga icyacumi hari ubwo bigorana, cyane nk’iyo umuntu atagifite akazi cyangwa se afite ikindi kibazo gikomeye mu buzima. Icyo gihe bisaba ko abandi basigaye mu itorero bitanga bagatura nkuko bikwiye kugirango bite kuri abo bafite ikibazo.
Pasitoro Boyd avuga ko gutanga icyacumi no kwitanga muri rusange bihindura ubuzima bw’abantu benshi.


text:
Abahesha b’inkiko 15 bahimbye imanza bashyikirijwe inkiko–Busingye
Yanditswe na TWAGIRA WILSON
Minisitiri w’Ubutabera akaba n’Intumwa nkuru ya Leta, Busingye Johnston, avuga ko mu mu bahesha b’inkiko bagera kuri 500 bari mu rugaga harimo abagaragaweho n’imikorere itari myiza, harimo abakoze uburiganya nko guhimba imanza za baringa bagasubira inyuma bakazirangiza, ku buryo bagurishije imitungo itari iyabo, avuga ko abahesha b’inkiko nk’abo harimo abagera kuri 15 bashyikirijwe inkiko, ubu bamwe muri bo bakaba baramaze gukatirwa ibihano.
Minisitiri Busingye yabivugiye mu Nteko Ishinga Amategeko, ejo hashize tariki ya 27 Werurwe 2018 mu kiganiro yahaye inteko rusange ya Sena, ubwo yabagezagaho ibisobanuro mu magambo ku bibazo birebana n’ubutabera, nkuko abagize Sena babigaragarijwe muri raporo.
Minisitiri Busingye yagize ati “Abahesha b’inkiko bagera kuri 15 baranzwe n’imikorere mibi iganisha ku buriganya nko guhimba imanza, bakazirangiza bakoresheje uburyo bwo kugurisha amazu n’indi mitungo itari iyabo, kugeza ubu harimo abashyikirijwe inkiko ndetse barakatirwa”.
Ku bibazo by’imanza zitarangizwa, nk’uko biba bikubiye mu byemezo by’inkiko ziba zabitegetse, Minisitiri w’Ubutabera asanga abagera kuri 80% banga gutanga ibyo batsindiwe mu nkiko, kabone n’iyo biba byamaze kuba itegeko, mu gihe ababarirwa ku 100%, ari ababa bafite icyo bagomba Leta ariko ntibayishyure, nubwo avuga ko harimo n’abatishyura bitewe nuko baba nta bwishyu bafite.
Akomeza agira ati “Nk’ubu muri gahunda duteganya kubaka urugaga, rukaba urugaga rugezweho ruri ku gipimo, haba ku birebana n’imyitwarire y’abahesha b’inkiko n’imikorere myiza igezweho. Icyo dusaba Abanyarwanda ni ukwitabira gutanga ibyo watsindiwe mu nkiko kandi ukabikora ku neza, kuko ari byo bitanga amahoro, abantu bemera gutanga ibyo batsindiwe bakabikora batagoranye kugeza ubu baracyari mbarwa.”
Ku itegeko rihana icyaha k’ingengabitekerezo ya Jenoside, aho usanga nk’abarokotse Jenoside bashobora kwibasirwa akaba yahohoterwa nko kuba yakwibwa imitungo ye, ariko uwabikoze agamije ibindi biganisha ku itotezwa, Minisitiri w’Ubutabera avuga ko hari ingamba ndetse n’ibimaze gukorwa byatanze umusaruro, atanga ingero z’aho icyo cyaha cyavanwe mu gitabo cy’amategeko ahana ibyaha, kigashyirwa mu itegeko ryihariye rigamije guhana ingengabiteterezo ya Jenoside.
Ikindi kandi asanga abagenzacyaha n’abashinjacyaha bahuguwe mu buryo buhagije ku buryo bibaha ubumenyi butuma barengera abashobora kurengana n’uburyo bw’imitsindire y’abaregwa icyo cyaha ikomeje kuzamuka ku kigero kiza kiri hejuru ya 70%.


text:
Nyuma yo kwizihiza umunsi mukuru wa Noheli mu rugo, wasangiye n’inshuti n’abavandimwe bawe mwishimye. Muri Kigali hari ahantu wahitamo heza ho kujya kwishimira ku munsi w’ikiruhuko. Ahantu ho kuruhuka mu mutwe, gutembera wenyine, kuganira n’inshuti cyangwa n’umuryango wawe.
Dore ahantu 5 ushobora guhitamo:
1. Fazenda Sengha( Mont Kigali)
Ku musozi wa Kigali (Mount Kigali) hazwi ku izina ryo ku Mafarasi, ni ahantu ho kujya kuruhukira ku munsi w’ikiruhuko, kuko hari ibyangombwa byose bifasha umuntu kuruhuka; ibyo kurya, ibyo kunywa, aho kuryama(camping), ukagenda ku ifarashi, kurasa imyambi, kugenda ku migozi. Ni ahantu hafasha abantu kuruhuka neza, gutekerereza cyane kubera ikirere cyaho, hakikijwe n’imisozi, ishyamba. Uzamukira haruguru ya Sitade ya Kigali aho imodoka zihagaraga (Ku Ryanyuma).
2. Juru Park (Umusozi wa Rebero)
Juru Park ku musozi wa Rebero ni ahantu ho kujya ku ruhukira,hari ubusitani bwiza, indabyo nziza cyane. Ni ahantu bakira abantu benshi (abana,abakuru), ari umuntu ku giti cye, itsinda se, witwariye ikintu cyo kwicaraho, ibintu byo gukinisha se. Haba ibyo kurya byose ku buryo bifasha umuntu ugiyeyo. Uzamukira I Gikondo, ni iruhande rwa Antene ndende uba ureba ziri kuri uriya musozi.
3. Ijuru rya Gasogi Bar
Ahantu ho gusohokera ku musozi wa Gasogi, ku bantu bashaka kujya kumenya ahantu hashya, kurya amafunguro atandukanye. Ijuru rya Gasogi Bar ni ahantu bazwiho kotsa neza! Utambika umuhanda wa Remera-La Palice Hotel-Masaka/Kabuga ,ni hafi y’isoko rishya ryo ku Mulindi. Ni ahantu abantu bose bazi mur ibyo bice!
4. Hotel Les Pyrénnées (Ku musozi wa Jali)
Ku musozi wa Jali, Abantu bakunda gutemberera ahantu hatuje hari ikirere cyiza cyane kubera ishyamba riri hafi yaho. Le Pyrenne bafite ubusitani bwiza, ibiti byiza byo kwicaramo bituma kuhasohokera wumva ugubwe neza. Abantu baturiye Gatsata, Jabana, Kabuye na Gisozi ndetse n’ahandi hose niho hantu bahitamo kujya. Uzamukira Karuruma ugana haruguru I Gihogwe
5. Kanyinya Hills Hotel
Gutembera ku musozi wa Kanyinya, ahantu hafi ya Kigali, uba witaruye ibintu byinshi. Ni ahantu hari ubusitani bwiza bugizwe n’ibiti byiza ndetse n’indabyo bituma haba akayaga keza cyane. Kanyinya Hills Hotel bategura amafunguro atandukanye, abashaka ibyo kurya no kunywa biraboneka kandi ku giciro cyiza. Ni hafi y’umuhanda Kigali-Musanze-Rubavu, ukimara kuzamuka ahantu haterera uvuye ku giti Kinyoni!


text:
YASUWE 66
Indimu ni urubuto rwiza kandi rufite akamaro gakomeye ku buzima bw’umuntu. Nk’uko tubikesha urubuga superfoodly.com, indimu zishobora kunyobwa mu mazi cyangwa zikaribwa nk’imbuto bisanzwe.
Uramutse buri gitondo unyweye amazi ashyushye arimo indimu system yi igifu cyawe n’andi ma organs y’imbere mu mubiri bikora neza byo ubwabyo.
- Kugabanuka kw’ibiro
Muri bimwe byiza indimu imarira umubiri wawe, yaba yabasha kugufasha kugabanya ibiro byawe, hari factors nyinshi byakongerera kuri ibi, buri uko utangiye umunsi wawe umywa amazi arimo indimu. gusa amazi yonyine yabasha kukwongerera andi mazi mu mubiri binagufitiye inyungu cyane, arko ntacyo yabasha kugufashaho ngo ube wagabanya ibiro byawe uramutse ubyifuza.
Uriya mutobe w’indimu uba wongeyemo ugufasha kwirirwa nta nzara wumva, binagufasha kutarya ibya mugitondo byinshi ukirirwa wumva nta kibazo namba ufite.
- Bifasha immune system yawe
Uriya mutobe w’indimu ugizwe ni icyo twakwita vitamine C. Ni byiza rero kumenya neza ko utangiranye umunsi wawe umaze kwiyongerera mu mubiri vitamine C.
Nko kubakozi bakora mu biro, immune system y’umubiri wawe igufasha mu kukurinda bwa bukonje winjira usanga mu biro. Iyo birambye binagufasha kukurinda za ndwara zibyuririzi nka za cancer. niyo mpamvu wari ukwiye kuba wabigira nk’umwitozo wa buri munsi ufata amazi arimo indimo nk’uko umenyera kurya ifunguro rya buri munsi.
- Byongera amazi mu mubiri
Iyo ufashe akarahuri k’ amazi wumva ukuntu mu mubiri wawe uhise wiyongeramo amazi, ukongera ukiyumvamo uburyo umubiri wawe uhise umera neza kuko uwongereye amazi, ku buryo utongera kumva hari ayagabanutse mo.
Mu gitondo nicyo gihe cyiza cyo gutangirana no kwiyongeramo amazi mu mubiri. Nk’uko uba waraye ijoro usinziriye nta mazi wigeze unywa. Bamwe bo bahitamo kubyuka banywa ikirahuri cy’umutobe cyangwa se abandi bakwinywera itasi y’ikawa
- Bifasha igogora kugenda neza
Amazi y’indimu ikintu cya mbere azagufasha, azohereza ibyo ufata mu gitondo kuba byagera mu gifu neza, bivuze ko umubiri wawe uzagufasha kwakira ibyabasha kuwutunga biturutse muri iryo funguro wafashe mu gitondo ubifashijwemo na y’amazi y’indimu wabanje kunywa.
Bizafasha na none igogora ryawe kuba yasohora ama toxin yari yirunzemo. Ushimire jus Uriya mutobe w’indimu kuko amazi uzaba wavanzemo azagufasha kuba yahanagura za toxin ari mu igogora abe yasohoka hanze.
- Bifasha impyiko zawe
Bifasha impyiko zawe cyane kuba zakora neza, kuko impyiko zacu niyo centrale y’ibikorwa byose biba bisigaye mu mubiri, bigafasha izindi organs zisigaye mu murimo unoze.
- Byongera gukora k’ubwonko
Ntibyoroshye guhuza akamaro n’imikorere y’indimu, amazi n’ubwonko, ariko hari ikintu kimwe, kunywa amazi arimo indimu hari inzira bigufashamo mu gukora neza rimwe na rimwe k’ ubwonko. Potassium ziri mu ndimu, zifite ububasha bwo kongera imikorere y’ubwonko.


text:
Ku itariki idakuka,Abagatolika n’abandi batari bake bizihiza isabukuru y’ivuka rya Yezu kuri Noheli.Uwo munsi mukuru ukabahuza ukabahuruza.Naho abakristu b’aho izuba rirasira (Orthodoxes)bo bizihiza Noheli kuri uyu munsi Imana yemanga abami n’ibikomangoma bagakenyerera kujya kuyiramya.
Abongabo bagenda babukereye nk’umwari ugiye gusura umusore akunda.N’iyo atazi neza umujyi,ntiyibagirwa number y’umukunzi.Ngiyo inyenyeri ibayobora mpaka bagezeyo.Ibyishimo byabo si nk’iby’abami(nka ba Herodi),ni nk’iby’uwo mwari babanza kuzengurutsa inzu yose n’ibiyitatse agashyitsa umutima mu nda.
N’iyo agiye gutaha afata indi nzira ngo atarangazwa n’abagenzura.Nguwo Epiphania(Ukwigaragaza-kwa-Nyagasani)wasuye Emmanuel(Imana-turi-kumwe)ngo bagaragarizanye uko Imana yabagiriye ubuntu.Umusore abirebye,umutima wose usabagizwa n’ibyishimo umujyi wose ukwiye kumenya.Tubizirikane mu isomo rya mbere ryo kuri iki cyumweru(Is 60,1-6).[Uwabishobora yakomereza ku Ivanjili(Mt2,1-12)]
« Haguruka ubengerane Yeruzalemu!
Kuko urumuri rwawe ari nguru,kandi ikuzo ry’Uhoraho rikaba rikurasiyeho.Nyamara dore umwijima utwikiriye isi,n’icuraburindi ribundikiye amahanga,ariko wowe,Uhoraho azakurasiraho,n’ikuzo rye rikubengeraneho.Amahanga azagana urumuri rwawe,abami basange umucyo ukurasiyeho.
Kebuka impande zose,maze witegereze:dore bose barakoranye,baje bakugana,abahungu bawe baturutse iyo bigwa,n’abakobwa bawe baje bahagatiwe.Nuko uzabirebe maze unezerwe,umutima wawe wisimbize,utaratswe n’ibyishimo,kuko ari wowe bazazanira ubukire bwo hakurya y’inyanja,n’umutungo w’amahanga ukazataha iwawe.Amashyo y’ingamiya azakuzuranaho,ingamiya zikiri nto z’i Madiyani n’i Eyifa; abantu bose b’i Saba bazaza,bikoreye zahabu n’ububani,kandi baze baririmba ibisingizo by’Uhoraho ».
Twibuke ko kwa Noheli ibyishimo bikomeza kugera ku cyumweru gitaha(Batisimu ya Nyagasani).
Bonne fête encore
P.B


text:
YASUWE 21
Taliki ya 1 Nzeri 2019 hateganyijwe umukino uzahuza Rayon Sport na Mukura Victory Sport mu gikombe cyiswe Fraipont Trophy cyo kwizihiza yubile ndetse no Kwibuka muri rusange Padiri Fraipont Ndagimana aho bagira bati reka duhe agaciro izina rye ndetse n’ibyo yakoze muri rusange.
Tariki 11 Ukwakira 2019 nibwo Padiri Fraipont Ndagijimana uzwiho kuba yarashinze ikigo cya HVP Gatagara ndetse wagiye afasha no mubindi bikorwa byiza bitandukanye, hazaba huzuye imyaka 100 abonye izuba nubwo yataburutse afite imyaka 63.
Uyu mupadiri wari ufite inkomoko mu Bubiligi yageze mu Rwanda mu 1957, imyaka itatu nyuma yahoo nibwo yahise atangiza ikigo cyahinduye ubuzima bwa benshi mu bafite ubumuga giherereye mu karere ka Nyanza ahazwi nk’I Gatagara.
Iki kigo cyarerewemo abantu benshi bafite ubumuga, bagarurirwa icyizere bariga bavamo abantu b’ingirakamaro mu gihugu. Kuri bo Padiri Fraipont Ndagijimana bamufata nk’intwari y’ikirenga ku byo yabakoreye.
Akaba ari kuri iyo mpamvu muri iyi minsi hazaba ibikorwa byinshi bitandukanye bigamije kwizihiza yubile y’imyaka 100 yari kuzaba yujuje iyo aba akiriho,kumwibuka ndetse no guha agaciro ibyiza uyu mupadiri yasize akoze byabashije gutanga umucyo kuri benshi bikanatanga urugero rwiza kubandi.
Ibindi bikorwa biteganyijwe harimo ibitaramo bitandukanye harimo ikizabera muri Camp Kigali tariki 30 Kanama 2019, ikindi kikabera muri Stade ya Muhanga bukeye bwaho.
Ibi bitaramo bizasusurutswa n’abahanzi bakanyujijeho mu bihe byatambutse nka Orchestre Impala, Mavenge Soudi na Byumvuhore Jean Baptiste uba mu Bubiligi.
Iki gitaramo cya Byumvuhore kizaba gifite umwihariko kuri we kuko nawe ari umwe mu barerewe i Gatagara akanahigira umuziki nyuma akanahakora.
Amazina ye yose ni Padiri Joseph Julien Adrien Fraipont Ndagijimana yavutse ku wa 11 Ukwakira 1919, avukira ahitwa Waremme mu Ntara ya Liege mu Bubiligi, akaba yaratabarutse taliki ya 26 Gicurasi 1982.
Kuva akimara gutabaruka, iki kigo yashinze cya HVP Gatagara kiyoborwa n’Abafurere b’ubufasha (Frères de la Charité).


text:
0 total views
Ku munsi w’ejo ku mbuga nkoranyambaga hatangiye gucicikana amafoto y’abantu agaragaza uko bazaba basa nibamara gusaza, na bimwe mu byamamare nyarwanda nabyo bikaba byagiye bigaragaza aya mafoto yakozwe na porogaramu yitwa Face App.
Ni amafoto akorwa na porogoramu ijya muri telefoni gendabwa yitwa ‘Face App’ aho uyishyira muri telefoni yawe uyikuye kuri ‘Play Sore’ ubundi ugashyiramo ifoto ushaka ko ikwereka isura yawe mu masaziro yawe, ihita iyizana ugaragara nk’umusaza cyangwa umukecuru.
Abantu benshi bakibibona bagiye bagira amatsiko yo kureba uko bazaba bameze nibamara gusaza aho byatumye bamwe batangira kubikora kugiro barebe amasura yabo mu busaza bwabo.
Nyuma y’uko bigeye bikorwa n’ibyamamare bitandukanye ku isi, no mu Rwanda naho byahageze maze abahanzi, abakinnyi b’umupira n’aba filimi hagenda hasohoka amafoto yabo agaragaza amasaziro yabo.
Benshi bifashishije iyi porogaramu yatngiye gukora muri 2017, ifite ubushobozi bwo kongera ubwiza, guhindura imitere y’umusatsi n’ibindi, bagiye basangiza abantu amafoto yabo yo mu busaza babinyujije kuri Instagram, Twitter, Facebook n’ahandi
786 total views, 2 views today


text:
Burera: Umuco witwa ‘Ubuteka’ ukomeje gutuma abantu batubahiriza Guma mu Rugo
Muri iki gihe uturere turimo n’aka Burera turi muri gahunda ya Guma mu Rugo, nyuma yo kuzamuka gukabije kw’imibare y’abandura Covid-19, mu Karere ka Burera iyo gahunda iradindizwa na bimwe mu birori abaturage bakora birimo n’umuhango wiswe Ubuteka.
Ubuteka, ni umuhango uhabwa agaciro gakomeye muri ako gace, aho umukobwa umaze iminsi mike ashatse ateka ibiryo akazanira ababyeyi be aherekejwe n’umugabo we, mu rwego rwo gusaba inkunga yo kubafasha kuzahura urugo rushya.
Mu makuru Nsabimana Alphonse, Umujyanama w’ubuzima mu mudugudu wa Nyagasozi mu Kagari ka Gisiza mu Murenge wa Gahunga, yahaye Kigali Today kuri uwo muhango, arasobanura uwo muco witwa Ubuteka abaturage bakomeyeho cyane muri ako karere.
Yagize ati “Ubuteka ni umuco wa kera wa hano muri aka gace ka Gahunga, ni ukuvuga ngo, iyo umukobwa amaze gushinga urugo afata abaturanyi be agafata amafukire n’ibiryo bihiye yatetse, akazana n’umugabo we ku babyeyi be, bakamwakira bagakora ibirori bihuriwemo n’abaturanyi banyuranye”.
Arongera ati “Muri ibyo birori, bakusanya impano uwo mukobwa agatahana ibiruse ibyo yazanye iwabo, yaba inkoko, ihene, intama bakamuha, ndetse hakaba abatanze n’ibikoresho binyuranye bakamuha n’imyaka. Icyo gihe abo babyeyi bitabaza abaturanyi bakagenda bakusanya ibyo bafite bagaha umukobwa akajya kuzamura urugo rwe”.
Uwo muhango ni wo uherutse kubera mu rugo rw’umugabo witwa Habyarimana Emmanuel, Umukuru w’umudugudu wa Nyagasozi, aho yakoresheje ibirori by’umwana we wari wabazaniye Ubuteka. Mu nzu iwe hari hateraniye abantu basaga 70, Polisi ibaguye gitumo abenshi baratoroka barimo na Mudugudu nyiri urugo hafatwa abantu 31.
Umugore wa Mudugudu, Mukankubana Ziripa, avuga ko birengagije gahunda ya Guma mu Rugo bagendera ku muco wabo bizihiza uwo muhango w’ubuteka baha agaciro gakomeye muri ako gace.
Yagize ati “Hari ukuntu umwana ashaka, rimwe agateka ibiryo akazanira nyina akaryaho, kugira ngo amutere inkunga mu gihe atarabona ubushobozi bwo gushaka ibye, nk’uko biri mu muco wa Kinyarwanda. Ni ibintu bya gihanga, umwana wanjye rero yatetse anzanira ibiryo ashaka inkunga, nk’uko tubikora mu muco wacu twise Ubuteka”.
Uwo mugore avuga ko barenze ku mabwiriza yo kwirinda Covid-19 bayazi kubera uburemere bw’uwo muco, ngo ni yo mpamvu batumiye abantu 31 ariko haza 70, agasanga gukora uwo muhanga nta kosa abibonamo nk’uko babikora mu muco wabo.
Ati “Ntawe ukundwa na bose, ni abantu batugiriye ishyari baraturega, njye nabonaga ari igitekerezo cyiza kuko njye nashakaga guha umwana wanjye inkunga mu gihe ataratera imbere. Ibintu bya Covid-19 ntabyo tuzi nkatwe dutuye mu byaro, nta n’uwo turumva yishwe nayo muri aka gace”.
Umukobwa we witwa Uwiringiyimana ati “Njyewe ni ubuteka nari nzaniye ababyeyi, kubera ko nta kintu nari mfite kugira ngo Mama antere inkunga mbone icyo kurya, ntabwo byari ibirori uretse ko abantu baje bitumiye kandi twe twatumiye 31 gusa. Police yadufashe tukihagera tutari twasoma, ni umuco usanzwe ukorwa ariko mutubabarire twishe amategeko ya Leta”.
Umuhuzabikorwa w’ibikorwa bya Polisi n’abaturage mu Ntara y’Amajyaruguru, CIP Alex Ndayisenga, avuga ko mu Ntara y’Amajyaruguru imibare y’Abafatirwa mu birori ikomeje kuzamuka bitewe n’abaturage bakomeje kwirengagiza uburemere bw’icyorezo cya Covid-19.
Asaba abaturage kuva mu myumvire ishaje, ituma barenga ku mabwiriza yo kwirinda Covid-19 aho agira ati “kugira ngo tubashe kugabanya no gutsinda Covid-19, birasaba ko abaturage bahindura imyumvire kuri iki cyorezo”.
Arongera ati “Ntabwo Covid-19 ari indwara y’abanyamujyi gusa, kandi ntifata abasirimu gusa, buri wese arayirwara kandi irica. Uko abaturage bakomeza kuyikerensa bica amabwiriza yo kuyirinda, ni ko ikomeza kudutwara abantu no kudindiza ubukungu bwabo n’ubw’igihugu, kuko nk’ubu abari muri Guma mu Rugo ntibakora”.


text:
Abacuruza imyaka nyabugogo banze kumvira ubuyobozi bahitamo inzira yabo
Nyuma y’icyemezo cy’Akarere ka Nyarugenge cyo gukura abacuruza imyaka nyabugogo ngo bajye kuyicururiza ku murindi, benshi mubacuruzi bahisemo kujya mu isoko rya Bishenyi muri Kamonyi.
Kuri uyu wa mbere Taliki ya 2 Gicurasi 2016, Benshi mu bacuruzi b’imyaka bakoreraga Nyabugogo ku muhanda unyurwaho n’ibikamyo, bimuriye amadepo yabo y’imyaka mu isoko rya Bishenyi ho mu karere ka Kamonyi mu murenge wa Runda.
Mu kunyuranya n’icyemezo cyari cyabafatiwe cyo kujya gucururiza imyaka yabo mu isoko rya murindi, bamwe mu bacuruzi baganiriye n’intyoza.com bavuga ko n’ubundi bari bafatiwe icyemezo nta nama bakoreshejwe ahubwo bisa nkaho bafatiwe ibyemezo basabwa gusa kubishyira mubikorwa.
Umwe mubacuruzi utarifuje gutangazwa amazina agira ati:”batubwiye ari ku wambere ko tugomba kujya mu nama y’akarere tugezeyo baduha imyanzuro bo bateguye, batubwira ko tugomba kwimuka, nta nama twakoze rero”.
Uyu mucuruzi w’imyaka akomeza avuga ko ubwo babwirwaga kwimuka bajya ku murindi nta nteguza, ngo basabye ko bahabwa igihe cyo kwitegura ariko biranga.
Kimwe mubyabatunguye ngo ni uguhabwa igipapuro kiriho ibintu basabwaga gusinya nyamara bo baziko nta kintu bemeranyijwe n’ubuyobozi bagombaga gusinyira.
Agira ati:”Twari twarigeze gukorana inama n’abakozi b’akarere batubwira ko igihe cyose bazakenera gukoresha hariya hantu bazatubwira tukitegura tukahava, twebwe rero twagiye kubona tubona baje batubwira ko tujya mu nama, tugeze mu nama dusanga bafashe imyanzuro bakoze ubwabo, uwazaga wese bamubwiraga ko agomba kwimuka”.
Aba bacuruzi gufata icyemezo cyo guhindura icyerekezo ntibajye aho basabwe kujya, bavuga ko biri mu nyungu zabo, batangaza kandi ko ku murindi ari ibutamoso kubakiriya babo benshi bitewe n’ibyerekezo baturukamo.
Hakizimana, ni umwe mubakiriya baba bacuruzi ubarangura ho imyaka, yaganiriye n’ikinyamakuru intyoza.com kimusanze Bishenyi, akomoka mu karere ka Nyaruguru, yatangaje ko kuri we yishimira ko aba bacuruzi bahisemo kuza bishenyi aho kujya ku murindi ngo kuko bari kuba bagiye kure cyane.
Iri soko rya bishenyi aba bacuruzi ngo basa n’abaritabaye kuko ryari ryarabuze abarijyamo ryenda gufunga imiryango kuko n’abarijyagamo baburaga abaguzi bakigendera.
Kampayana martin umuyobozi w’iri soko, avuga ko ari ibyishimo byinshi cyane kuba babonye abakiriya bahita bafata imiryango yose mu gihe bari bamaze igihe kinini barabuze abakiriya.
Munyaneza Theogene / intyoza.com


text:
Nitwa Mukarurinda Alice, ntuye mu ntara y’iburasirazuba, akarere ka Bugesera, Umurenge wa Nyamata, akagari ka Nyamata y’Umujyi, Umudugudu wa Gatare I. Nakiriye Yesu nk’Umwami n’Umukiza wanjye. Mfite imyaka 43. Ndubatse, mfite abana 5.
Ubuhamya bwanjye bushingiye ku mumaro wo gusaba imbabazi ndetse no kuzitanga, kuko byangiriye umumaro ukomeye. Ndashimira Yesu wambashishije. Kuva mu bwana bwanjye nahuye n’ibibazo byinshi bijyanye n’akarengane kabaga gashingiye ku moko:
1. Mu w’1989: Nakoze ikizamini kirangiza amashuri abanza, ndagitsinda ariko kubera ikibazo cy’amoko cyari gikomeye cyane icyo gihe bankura ku rutonde rw’abajya mu mashuri yisumbuye bansimbuza undi mwana.
2. Mu w’1991: Abakoze Jenoside bishe data bamwita icyitso, ntangira ubuzima bw’ubupfibyi.
3. Mu w’1992: Abakoze Jenoside baradusenyeye, baradusahura ndetse baranadutwikira.
4. Mu w’1994: Noneho abakoze Jenoside mu Rwanda bishe umuryango wanjye hafi ya wose, kuko bishemo abantu 25 barimo umwana wanjye w’imfura nari maze kubyara, bakamwica bamutemyemo kabiri bakamujugunya imbere yanjye.
Jenoside yakorewe Abatutsi itangiye, nahungiye mu rufunzo, mu murenge wa Ntarama. Mpageze, nahasanze n’abandi benshi baje kuhihisha. Nyuma y’igihe gito abakoze Jenoside bari kumwe n’abasirikare ba Leta yariho icyo gihe, badusanze muri urwo rufunzo ku itariki ya 29/04/1994 ari na bwo banyatse umwana w’amezi icyenda nari mfite, bamucamo kabiri n’umuhoro bamujugunya imbere yanjye, bantemagura mu mutwe, bantera icumu ku rutugu, bankubita umuhoro mu misaya, banca n’akaboko k’iburyo nk’uko mubibona kuri iyi foto.
Ubwo bansize nsa nk’uwapfuye nta bwenge ngifite, kandi urebye koko, nari napfuye uretse Imana yanzuye, ikambwira ngo “Baho,” nkabaho. Umutware wanjye we bari bamutaye mu iriba, ariko ndashima Imana ko yabayeho n’ubwo afite ubumuga bw’umugongo.
Ngaruye ubwenge, nasanze ndyamye mu mirambo myinshi, mbona abana bonka amabere ya ba nyina bapfuye n’abandi bareremba mu ruzi. Muri urwo rufunzo nahamaze iminsi irindwi, ukuboko batemye kwarajemo inyo . Twavuye muri urwo rufunzo tariki ya 5/5/1994, tuhakuwe n’abasirikare ba FPR, hanyuma baratangira bamvura bya bikomere byose. Hejuru y’ibyo bikomere, nari naranahimiranye ariko nza koroherwa n’ubuzima buragaruka.
Umunsi umwe naje gutungurwa n’umuntu waje kunsaba imbabazi, ambwira ko ari we wanciye akaboko ansanze mu rufunzo (n’ubwo njye ntashoboye kumumenya), ambwira ko ari we wankubise imihoro mu mutwe, ariko akaba ansaba kumubabarira.
Umunsi wa mbere ansaba izo mbabazi nikubise hasi ndaraba ngwa muri koma, baranterura banjyana kwa muganga. Aho ngaruriye ubwenge, nakomeje gusenga Imana nyisaba imbaraga zo kubabarira kuko ari yo iha intege abarambiwe ndetse n’utishoboye ikamwongera imbaraga.
Si uko nabanje kumwima imbabazi, ahubwo nafashwe n’ubwoba bukomeye mbimarana icyumweru, kandi n’uwantemye na we yafashwe n’ikintu kimeze nk’ihahamuka abonye nguye muri koma.
Nyuma yakomeje kunsaba imbabazi ndamubabarira, musaba ko yaza no mu rugo rwanjye akabasaba imbabazi, na bo baramubabarira.
Ndashima Imana yambashishije, kandi kuri ubu yabaye incuti y’umuryango wanjye, aradusura, kandi tubana mu ishyirahamwe ryitwa “UKURI KUGANZE,” aho tujyana ahantu hose dutanga ubuhamya bugamije kwigisha ijambo “GUSABA IMBABAZI,” ndetse no kubabarira.
Icyabimbashishije ni uko n’ubusanzwe nari narakiriye Yesu nk’Umwami n’Umukiza wanjye, kuko na Yesu ubwe yababariye abamugiriye nabi.
Mbifurije ibihe byiza!


text:
Impuguke mu ijambo ry’Imana Samuel Ntibayizi yagaragaje ko byanga bikunze nushyira Imana imbere Imana izaguha ubwenge mubyo ukora,kandi n’ amagambo uvuga uri mu murimo w’Imana azarangwa n’ubwenge.
Ibi yabitangaje kuri uyu wa gatanu taliki ya 13 Nzeri 2019,ni mu gihe kandi ubwenge ari ikintu cy’agaciro kuko Uwiteka nawe ajya kurema isi n’ijuru yabiremanye ubwenge butangaje.
Aganira n’ikinyamakuru cy’Isezerano.com,Bwana Samuel Ntibayizi yatangaje ko byanga bikunze umuntu nashyira Imana imbere izamuha ubwenge mu byo akora byose.
Yagize ati:”Byanze bikunze nushyira Imana imbere ,Imana izaguha ubwenge mubyo ukora byose,mu magambo uvuga no mu murimo w’Imana urangwe n’ubwenge.Tubona ko intumwa za Kristo nazo zanyuze muri iyi nzira yo gushyira Imana imbere.
Imana ni Elohimu bisobanuye Umuremyi w’isi n’ijuru,inzira ya Elohimu rero ntayindi ni ugushyira Imana imbere.Wabyuka uvuye mu buriri ugashyira Imana imbere,ibyo ukora byose banza ushyire Imana imbere .Nufata urugendo ugiye ku kazi mbere yo gushingura ibirenge ibuka inzira ya Elohimu umuremyi w’isi n’ijuru ushyire Imana imbere.
Inzira ya Elohimu ni inzira y’ubwenge,nyamara kandi tubona ko na Yesu ari inzira.Mu butumwa bwiza bwa Yesu Kristo uko bwanditswe na Yohani 14:6 haranditse ngo “ni njye nzira y’ukuri n’ubugingo,ntawe ujya kwa Data ntamujyanye”.Kuvuga ko ari we nzira yari avuze ngo tumwumvire tumukurikire,inzira mu buryo bwa Bibiliya(Theology)isobanura kumva,inzira y’ubwenge ni ukumvira Imana.Umukozi w’Imana agomba kunyura mu nzira yo kumvira.
Icyerekana umukozi w’Imana ufite ubwenge ni ukumvira,abanza kumvira Imana,akumvira abayobozi bamuyobora kuko umwuka w’ubwenge yigisha umuntu kumvira abayobozi be,akanamushoboza gukora ibyo Imana ishaka.
Umukozi w’Imana akaba n’impuguke mu ijambo ryayo Bwana Samuel Ntibayizi ni umukristo usengera mu itorero rya ADEPR,akaba akunze gusobanura ijambo ry’Imana mu buryo bucukumbuye ariko ashingiye kucyo Bibiliya ivuga.


text:
TUZIRIKANE KU IJAMBO RY’IMANA RYO KU WA 27 WERURWE 2019: UWA GATATU W’ICYUMWERU CYA GATATU CY’IGISIBO: Ivug 4,1.5-9; Mt 5,17-19.
Bakristu namwe bantu b’umutima ushakashaka Imana n’umutima utaryarya! Mukomeze mugire Igisibo gitagatifu kandi kibatagatifuza: nimusenge, mwicuze, mwigomwe mugamije gusangira ibyiza by’Imana.
Liturujiya y’Ijambo ry’Imana yo kuri uyu munsi iributsa agaciro k’amategeko y’Imana, ibyishimo biba mu kuyubahiriza no kuyakurikiza. Gukurikiza amategeko y’Imana bitanga umugisha, bigatanga icyubahiro mu bandi, bitanga kuba Mwizerwa na Mujyanama kandi bikarinda guhungabanywa n’ikibonetse cyose.
Bantu b’Imana, ahantu hose hateraniye abantu barenze umwe hagomba kugira amategeko akurikizwa kugira ngo hatagira ubangamira undi. Abagiranye amasezerano na bo bagomba kuyubahiriza kugira ngo hatagira inyungu zibangamirwa. Byari ngombwa rero ko Imana igena amategeko yo kubahiriza nyuma yo kwigarurira umuryango wayo wa Isiraheli. Ayo mabwiriza akubiye mu bitabo byitirirwa Musa by’umwihariko mu gitabo cy’Ivugururamatego.
Bantu b’Imana , Musa arizeza umuryango w’Imana ko kumvira amategeko y’Imana bizawuha kuba ihanga rikomeye kandi ryubashywe. Arabibutsa kandi ko batangomba kwibagirwa uburyo Imana yabakijije ikabakura mu nzâara za Farawo ikabatuza mu gihugu gitemba amata n’ubuki: igihugu cy’isezerano. Bantu b’Imana twakwigira iki kuri iri somo?
Muntu w’Imana iga kandi witoze gushima Imana ikubakira urukuta rw’amabwiriza meza agamije kukurinda ikibi n’ubuhemu maze uyihembe kuyakurikiza! Ntukihe kwiberaho uko ushaka bitewe n’uko waramutse ubyita uburenganzira bwawe! Nta bubasha na bucye ufite bwo kurenga inzira waharuriwe n’amabwiriza y’Imana: Ubaha Imana na yo izakubaha ikubahirize, iyubahe abandi na bo bazakubaha kandi bakurwanire ishyaka mu izina ry’Imana. Rangamira Kristu waje kuzuza no kunoza amabwiriza ya Se agiriye wowe nanjye.
Bantu b’Imana Yezu ntiyaje gukuraho amategeko y’abasokoruza, ahubwo yaje kuyuzuza no kuyaha icyerecyezo gishya maze ayabumbira mu itegeko ry’URUKUNDO: gukunda Imana no gukunda mugenzi wawe. Kuri Yezu nta rindi tegeko ryasumba iryo. Yezu arifuza ko buri wese wamenye ayo mategeko yayakurikiza kandi akayigisha abandi. Ndagowe niba mfasha abandi mu bikorwa byo gusuzugura amategeko y’Imana kuko nta rindi zina rinkwiriye uretse “Igicibwa” mu ngoma y’Imana. Ndahirwa cyane niba nihatira gukurikiza ayo mategeko no kuyatoza abandi kuko nzitwa “Igikomerezwa” mu bwami bw’Imana.
Bantu b’Imana, mwese mbatumiriye guhagurukira gukurikiza amategeko tweguriwe n’Imana kugira ngo twibikeho ubuzima bw’iteka: Haranira icyiza wamagane akarengane, haranira urukundo wamagane urwango, haranira gusangira wamagane ukwikubira n’ukwikanyiza, haranira ineza wamagane inabi, haranira kuba intyoza mu mico myiza wamagane ubwiyandarike bwose, haranira kuba intore y’Imana wamagane kuba umucinyankoro kwa Sekibi. Uhoraho Imana agucire icyanzu maze uhunge sekibi.
Padiri NKUNDIMANA Théophile.


text:
Isomo rya 1: Iyimukamisiri 1, 8-14.22
Muri icyo gihe, mu gihugu cya Misiri haza kwima undi mwami utari waramenye Yozefu. Abwira ingabo ze ati «Dore umuryango w’Abayisraheli uranga ukaturuta ubwinshi, kandi ukaturusha amaboko. Nimucyo tuwigire ubwenge, ejo utazarushaho kugwira, maze intambara yatera ukifatanya n’abanzi bacu ukaturwanya, hanyuma ukazava muri iki gihugu ! » Ubwo Abanyamisiri bashyiriraho Abayisraheli abategeka b’akazi, kugira ngo babicishe imirimo y’agahato. Ni bwo bubakiye batyo Farawo imigi y’ibihunikwa : uwa Pitomu n’uwa Ramusesi. Nyamara uko babakandamizaga, ni ko umubare wabo warushagaho kwiyongera bagakwira hose. Nuko Abanyamisiri batangira kwanga urunuka Abayisraheli. Abanyamisiri bakoresha Abayisraheli by’agahato n’ubugome, babatera kuzinukwa ubuzima bwabo ku mpamvu y’uburetwa bukabije: nko gukata ibumba, kubumba amatafari, kuvunwa n’ubuhinzi, n’indi mirimo yose inaniza babagerekagaho ku gahato. Ni bwo Farawo ahaye igihugu cye cyose itegeko agira ati «Umuhungu wese w’Umuhebureyi uzavuka mujye mumujugunya mu Ruzi, naho abakobwa bo mujye mubareka babeho. »
Zaburi ya 123(124), 2-3, 4-5, 7
R/ Ubuvunyi bwacu buba muri Uhoraho.
Iyo Uhoraho ataturengera,
igihe abantu bari baduhagurukiye,
baba baratumize bunguri,
mu mugurumano w’uburakari bwabo.
Ubwo ngubwo amazi aba yaraturenzeho,
umugezi uhurura uba waraduhitanye;
ubwo ngubwo amazi asuma,
aba yaraturenze hejuru !
Twararusimbutse nk’inyoni
ivuye mu mutego w’umuhigi;
Umutego waracitse turarusimbuka !
Ivanjili ya Mutagatifu Matayo 10, 34-42 ; 11,1
Muri icyo gihe, Yezu yabwiye lntumwa cumi n’ebyiri ati « Ntimugire ngo nazanywe no gukwiza amahoro ku isi ; sinaje gukwiza amahoro, ahubwo nazanye inkota. Koko naje gushyamiranya umuhungu na se, umukobwa na nyina, umukazana na nyirabukwe: maze abanzi b’umuntu bakazaba abo mu rugo rwe. Ukunda se cyangwa nyina kunduta, ntakwiriye kuba uwanjye. Ukunda umuhungu cyangwa umukobwa we kunduta, ntakwiriye kuba uwanjye. Udatwara umusaraba we ngo ankurikire, ntakwiriye kuba uwanjye. Uwihambira ku bugingo bwe azabubura, naho uzahara ubugingo bwe ari jye agirira, azabuhorana. Ubakiriye neza nijye aba yakiriye, n’unyakiriye aba yakiriye Uwantumye. Uwakiriye neza umuhanuzi kuko ari umuhanuzi, azahabwa ingororano y’umuhanuzi ; n’uwakiriye intungane neza kuko ari intungane, azahabwa ingororano y’intungane. Uzaba yarahaye icyo kunywa umwe muri aba baciye bugufi, n’aho rwaba uruho rw’amazi afutse, kuko ari umwigishwa wanjye, ndababwira ukuri : ntazabura ingororano ye. » Yezu amaze guha abigishwa be cumi na babiri ayo mabwiriza, aherako ajya kwigisha no kwamamaza lnkuru Nziza mu migi yabo.


text:
Mbere y’ uko inda y’ umukobwa cyangwa umugore iba nini hari ngo abe yakeka ko atwite hari uburyo 6 yakoresha bikamwongereza icyizere yashingiraho ahamya ko yaba yarasamye nubwo budasimbura kujya kwa muganga.
Ubwo buryo butandatu bwose bushingiye ku kwipima akoresheje inkari n’ ibikoresho byo mu rugo birimo isabune, umuti w’ amenyo, isukari n’ ibindi.
1. Umuti w’ amenyo
Uretse kuba umuti w’ amenyo ukoreshwa mu gusukura amenyo abenshi banawukoresho bagamije kumenya niba barasamye cyangwa niba batarasamye. Ufata inkari ukazishyira mu gikoresho, ukongeramo umuti w’ amenyo muke, iyo uwo muti uhindutse ubururu biba ari ikimenyetso cy’ uko wasamye.
2. Umunyu w’ urugera w’ utubuye
Hirya yo kuba umunyu w’ urugera ushyirwa mu biryo bikagira icyanga, unakoreshwa mu kwipima inda. Ufata inkari ugakazishyira mu gikombe ukogashyiramo uwo munyu w’ utubuye ugategereza nk’ amasaha abiri, iyo uwo munyu wose ushonze uba warasamye.
3. Eau de javel
Ufata inkazi ukazishyira mu kirahuri, ukongeramo agafuniko nka eau de javel. Iyo uhise ubona urufuro rwinshi ukabona inkari zihindutse orange yijimye, biba ari ikimentetso cy’ uko utwite.
4. Isabune
Ufata agace k’ isabune ukagashyira mu gikombe cya plastike, ugasukaho inkari, ugategereza kuva ku minota 2 kugera kuri 5 iyo uhise ubona urufuro biba ari ikimenyetso cy’ uko wasamye.
5. Vinegere (vinaigre)
Ufata vinaigre ukayishyira mu gikombe cya pulasitiki ugasukamo ka vinaigre, ugategereza iminota kuva kuri 3 kugera kuri 5 iyo urwo ruvange rufashe ibara ni ikimenyetso cy’ uko utwite.
Kuri vinaigre ni byiza cyane gukoresha inkari za mu gitondo gusa n’ ahandi byaba byiza arizo ukoresheje.
6. Isukari
Iyo ufashe isukari wayishyira mu kirahuri kirimo inkari, igahita ikora ikintu k’ ikibumbe gikomeye ni ikimenyetso cy’ uko wasamye.
Nk’ uko Umuryango ubikesha Afrikmag.com ntabwo ubu buryo bwose uko ari butandatu bwizewe 100%, ugirwa inama yo kujya kwa muganga ugakorerwa n’ ikizamini cy’ amaraso.
Nsanzimana Ernest ni Umwanditsi w’Ikinyamakuru Umuryango. Afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
Ububuryo bwokwipima ko utwite wabikora hashuze igihe kingana iki ukoze imibinano namugenzi wawe ese ntaburyo wahagarika iyonda uramutse utwite??
ese ibi wabikora hashize igihe kingana iki ukoze imibonano mpuzabitsina?
ubu ibi nibyo koko??


text:
Hakozwe application izagabanya ipfu z’ababyeyi n’abana muri Afrika
Umukobwa ukiri muto witwa Kesandu Nwokolo ukomoka muri Nijeriya yakoze application yo muri telefoni izafasha guhangana n’impfu z’abana bapfa bavuka n’ababyeyi bapfa babyara muri Afrika.
Uyu mukobwa wakoze iyi application yemeza ko izahindura ubuzima bw’abana n’ababyeyi bo muri Nijeriya no muri Afrika muri rusange kuko wasangaga ahini muri Afrika ariho habarurwa umubare munini w’ababyeyi bapfa babyara n’abana bapfa bavuka.
Iyi application bise CradleCount izafasha cyane cyane abagore babyarira iwabo kuko aribo bakunze no guhura n’ibibazo kandi umubare wabo ukaba ukiri hejuru muri Afrika kuko byibura mu bagore 10 abagore 4 aribo bonyine babyarira kwa muganga.
Kesandu n’abagenzi be bavuga ko bashatse gukemura iki kibazo kuko ahanini ibyo bibazo abagore babiterwa no kuba batazi igihe bazabyarira bikaza bibatunguye kandi batuye kure y’ibitaro.
Application ya cradleCount izafasha umubyeyi kubara igihe azabyariraho akurikije igihe aherukira mu mihango kandi ikaba ishobora no gukora igihe nta interineti ihari. Iyi application kandi izaba ifite uburyo imenyesha umubyeyi iminsi isigaye kugirango abyare inamwibutse igihe agomba kujya kwipimisha kwa muganga ngo bakurikirane umwana na nyina.
Ikipe yakoze application ya Cradle Count ivuga ko nk’urubyiruko biyemeje gushakira ibisubizo Afrika bakoresheje ikoranabuhanga.
Source : allafrica


text:
Gatsibo: Abasangira amazi n’inka n’intama bashonje bahishiwe
Yanditswe na NTAWITONDA JEAN CLAUDE
Ubuyobozi bw’Akarere ka Gatsibo burizeza abatuye Umurenge wa Kabarore bamaze imyaka myinshi banywa amazi mabi, ko icyo kibazo kigiye gukemuka.
Umuyobozi w’Akarere ka Gatsibo wungirije ushinzwe iterambere ry’ubukungu mu Manzi Theogene avuga ko ikibazo cy’abasangira amazi n’amatungo kigiye kuba amateka.
Ati ”Turimo turakora umuyoboro w’amazi uva Gicumbi, ugaca mu Murenge wa Gitoki, ukagera Kabarore. Aho hose ni ahantu turimo gutanga amazi, ni umuyoboro uzaba urangiye kuzura no gukorwa mu kwa 6. Na none kandi tugiye kubaka ikigega kinini cya metero kibe 400, ari ho tuzafatira amazi aza hano kandi ntabwo bizarenza ukwa 8, umwaka utaha batarabona amazi.”
Mu kiganiro n’Imvaho Nshya, umwe mu baturage bo muri uwo murenge avuga ko ikibazo cy’amazi ari ingorabahizi cyane kubera ububi bw’ayo bakoresha, hakiyongeraho n’uko nta mashanyarazi bikarushaho kuba bibi.
Ati “Ijerekani y’amazi meza ni amafaranga 300. Ubusanzwe rero tuvoma hepfo aha mu Kidamu, kuvoma ni ugukandagiramo, uruhande rumwe hari inka, intama n’ihene hafi aho n’ikindi cyose kinywa amazi dusangira na cyo kandi imyanda ni ko yiyongeramo. Noneho wakubitana n’ikibazo cyo kutagira inkwi zo kuyateka kuko nta mashyamba tugira, ugasanga inzoka zatongoye, umwana akada kakagera iriya.
Ikindi na none ni ikibazo cy’umuriro kuko iyo umwana avuye ku ishuri akenera gusubiramo amasomo, ariko kuko nta muriro n’inkwi zo gucana ari ikibazo ugasanga atahiye ibyo yize imbere ya mwarimu gusa. Na none kandi kuba nta muriro bituma abajura biyongera kuko aba ari mu icuraburindi, nta rugi rukomeye ku nzu kuko metarike kuyishyiraho na byo bisaba umuriro bityo kwiba bikamworohera.”
Umuyobozi wungirije ushinzwe iterambere ry’ubukungu mu karere ka Gatsibo, Manzi Theogene, avuga ko ikibazo cy’umuriro na cyo kirimo gushakirwa uko gikemuka kuko uko ubushobozi buboneka ari ko n’ibikorwa remezo bizagenda bigerwaho.
Ati ”Umuriro bazawubona uko n’ubushobozi buzagenda buboneka. Ikindi ariko, ni uko abaturage b’aha batuye batandukanye, bikagorana kubona uko umuriro ugera kuri buri rugo. Ubwo rero turimo kubakangurira gutura ku midugudu kugira ngo n’ibikorwa remezo bibagereho.”


text:
Muri episode ya mbere twasize umukozi yamaze kwiba Ange, maze Mama wa Ange aje asanga bamujyanye cyakoze yasanze urupapuro rwanditswe na wa mukozi arusomye agiramo ubwoba. Mureke dukomeze episode ikurikira kugirango mubashe gusobanukirwa kurushaho.
Mama wabo yakomeje afashe rwa rupapuro mu ntoke yabuze epfo na ruguru, Gaella nawe yari yazengurutse inzu yose arimo ashaka umuvandimwe we Ange yamubuze. Mu byukuri Ange ntiyakundwaga na Mama we gusa Gaella yakundaga umuvandimwe we cyane. Gaella yashatse inzu yose araheba maze ajya kubaza Mama we aho Ange yaba yagiye.
Gaella yaragiye ageze mu cyumba cya nyina ngo amubaze aho mukuru we yaba aherereye maze asanga Mama we yicaye ku buriri, Gaella yabonye ko byanze bikunze na Mama we atazi aho Ange yaba ari maze ihitamo kureka kubimubaza. Gusa Gealla agiye gusohoka mu cyumba cya nyina yabonye urupapuro ku buriri maze aramucunga ararutwara.Gaella yagize amatsiko yo kuba yamenya ibyanditseho maze ajya mu cyumba cye arakinga atangira kurusoma.
” Mama Gaella, mu byukuri bibaye ngombwa ko Ange mutwara kuko nabonaga akubangamiye cyane kandi ikindi utari uzi ni uko naje gukora aho nk’umukozi wo mu rugo natumwe na nyina wa Ange, urabizi uko byose byagenze papa wa Ange na Mama we bajya gushwana rero nta kuntu Mama wa Ange atari kugira amakenga ko uzamufatira umwana nabi”.
“Niba utari unabizi Ange afite impanga ye y’umuhungu, nyuma yuko Mama we yabonaga atabasha kubarera bombi yahisemo kohereza Ange kwa se kugirango abe ariwe umwitaho. Icyakora Ange azi ko uri nyina ibaze rero naramuka akuze akamenya ko utari nyina n’ukuntu wa mufataga nabi”.
“Ndakeka nawe urumva uko bizagenda, ese ubu urakeka ko aribwo ugiye kugira amahoro? Tegereza uzareba ibizakurikira, ubu Ange sinzamujyana kwa nyina nta muntu uzamenya aho namujyanye ku bw’umutekano we ndakuzi umenye aho ari ntiwamuha amahoro”.
Gaella akimara gusoma ayo magambo yose byaramutunguye cyane, kuva icyo gihe Gaella yatangiye kwanga Mama we, ariko Mama we ntiyigeze amenya ko umukobwa we yamenye ko Ange atari umwana we.
Nyuma y’imyaka 10, Gaella yari yarabaye umukobwa mukuru kandi mwiza cyane, Mama we yari yaramaze kwibaruka n’undi mwana w’umukobwa. Papa Gaella akaba na papa wa Ange imyaka10 ishize yose yari azi ko Ange yagiye kuba kwa nyina. Ntiyigeze ashaka no kumenya uko Ange yari abayeho. Gaella nawe ntakivuga rumwe na nyina bahora batongana gusa Gaella yari yamaze kubwira nyina ko yamenye ko Ange atari umwana we.
Hari urundi rugo rurimo umusore witwa Christian na mama we, uwo Christian nta se yagiraga yabanaga na Mama we gusa. “Ese Christian muhungu wanjye urabona amasaha y’akazi atari bukugerereho ukiri hano koko”! “Aaaa mama erega nta kibazo haracyari kare”.
Mu byukuri Chris na nyina bari babanye neza cyane, ari umuryango ubayeho wishimye cyane. Chris yasohotse mu cyumba cye yambaye neza cyane, yari umusore muremure mwiza kandi wiyubaha cyane akubahisha na nyina, azi kwiyitaho kandi n’umusore uri serious. Yarasohotse Mama we abanza kumurebera ko byose bitunganye kuri we maze aramusezera. “Mama sawa rero ugire umunsi mwiza”. Nyina yasigaye ari kwitegereza umwana we arenga ariko amwenyura ubona ko yishimye pe.
Chris yageze mu kazi, gusa aho yakoreraga yakoranaga na Ange, Ange nawe yari yaravuyemo umukobwa mwiza gusa yagiraga akavuyo, Ange ntago yari azi kwambara neza ngo yisige nk’abandi bakobwa bose, yari umukobwa woroshya ubuzima kandi mwiza cyane. Ange imyaka10 yari ishize ari kumwe n’ inshuti ye magara yitwa Gaby kandi yari inshuti nziza cyane kuri we, Gaby yari umukobwa uzi kwambara akiyitaho bishoboka.
Iyo myaka yose Ange yakuze azi ko aho yabaga mbere uriya yari nyina nubwo yamufataga nabi yumvaga ari nyina gusa muri we yumvaga atakimukunda nka nyina kuko ntiyifuje kuba yasubirayo,Ange ntiyigeze anamenya ko afite impanga ye yitwa Angelo nawe yabaga kwa nyina, gusa we yari aziko afite impanga ye yitwa Ange nubwo atari azi aho aba, nyina wa Angelo yari yaramubwiye byose. Gusa Angero yari afite agafoto ka Ange akiri umwana niko yagendanaga.
Umunsi umwe ubwo Ange yarimo atemberana n’inshuti ye Gaby, aho bari batembereye niho Angelo na Mama we bari bari.Nubwo Ange na Angelo bari impanga ntago basaga cyane ku buryo wapfa kubimenya, gusa Angelo we yari azi Ange kw’ifoto ku buryo amubonye yamumenya.
Ubwo Angelo yari mu modoka ni nawe wari uyitwaye, yarebye hirya abona Gaby kuko bari baziranye ariko ntiyigeze abona umukobwa bari bari kumwe ko ari Ange mushiki we. Angelo yahagaritse imodoka maze………………
Loading…..
Ntimuzacikwe na episode ikurikira


text:
U Rwanda rwizihije umunsi mpuzamahanga wo kurwanya ibiyobyabwenge
Yanditswe na INGABIRE RUGIRA ALICE
Minisitiri w’Urubyiruko Mbabazi Rosemary, yasabye Abanyarwanda guhagurukira rimwe, ntawe usigaye, bakarwanya ikoreshwa n’ikwirakwizwa ryabyo, kuko ingaruka zabyo nta we zitageraho.
Ni ubutumwa Minisitiri Mbabazi yagarutseho ubwo yari mu muhango wo kwizihiza umunsi mpuzamahanga wo kurwanya ibiyobyabwenge, wizihirijwe mu karere ka Rusizi mu Ntara y’Iburengerazuba, ejo hashize ku wa 17 Nyakanga 2018.
Uyu muyobozi yavuze ko kurwanya ibiyobyabwenge atari urugamba rureba umuntu umwe cyangwa benshi, ahubwo ngo rureba buri wese, na cyane ko ingaruka zabyo nta we zitageraho.
Yagize ati «Intambara yo kurwanya ibiyobyabwenge tuyifatanye, tubirandure, bimaze kugaragara ko urubyiruko ruri gufata ku biyobyabwenge rufite imyaka 11, ni ikibazo gihangayikishije cyane, nta n’umwe ukwiye kuba ntibindeba mu kurwanya ibiyobyabwenge.
Ntibindeba na we ntibimusiga, kuko ibiyobyabwenge birangiza, ubikoresha bimushora mu gukora ibyaha nko kwiba, gufata ku ngufu n’ibindi, ushobora kuvuga ngo ntibikureba ariko uwabikoresheje akagukorera ikintu kibi».
Yakomeje agira ati “Ndasaba ngo turwanye ibiyobyabwenge bituvuye ku mutima, Nyakubahwa Perezida wa Repubulika ahora atwibutsa ko tudakwiye kurebera, nta bwo dushobora kugera ku iterambere dufite urubyiruko rufata ibiyobyabwenge, ibiyobyabwenge ni kanseri imunga ubukungu bw’igihugu.
Ni yo mpamvu dukwiye guhaguruka tukabirwanya twivuye inyuma, dutange amakuru ku gihe kuri Polisi, habeho ubufatanye, ibiyobyabwenge mubifate nk’umwanzi, nimubifata gutyo bizatuma bicika ibihe byose, kandi birashoboka ko dushobora kubikumira hakiri kare biciye mu biganiro mu miryango no mu mashuri».
Minisitiri Mbabazi yakomeje asaba urubyiriruko kutemera kuba isoko ry’ibiyobyabwenge, ati « Rubyiruko tubasabye kutemera kuba ikimpoteri babikamo imyanda, kuko ibiyobyabwenge ari umwanda, kimwe no kuba isoko ry’ibiyobyabwenge kuko ababicuruza ntibabinywa baba bishakira amafaranga.
Turabasabye ngo mwumve ko ejo hazaza h’u Rwanda hari mu biganza by’urubyiruko, ari yo mpamvu tubasaba kwirinda ibiyobyabwenge kuko ni mwe Rwanda rw’ejo muzavamo abayobozi bakomeye, mwirinde rero kugira ngo tuzagere ku iterambere twifuza dufite abaturage bazima».
Abaturage bitabiriye uyu muhango, na bo bagaragaje ko ibiyobyabwenge bidashobora gucika mu gihe hari abumva ko urugamba rwo kubihashya rutabareba, biyemeza guhuza imbaraga bakabirwanya kugeza bicitse.
Ndatimana James yagize ati «Uyu munsi wambereye amateka kuko twagaragarijwe amoko y’ibiyobyabwenge harimo n’inzoga twanywaga tutazi ko ari ibiyobyabwenge. Ubu tugiye kujya dutanga amakuru ku gihe kandi vuba, ubufatanye ni ngombwa kuko birakabije, uko ibiyobyabwenge byiyongera ni ko n’ibyaha byiyongera, kandi ubufatanye twasabwe tuzabugira kugira ngo bicike».


text:
*ISI Y’URUKUNDO*
*Episode 12*
Esther yaratangiye ati,” Nicole umbabarire ko wa munsi wambajije uko namenye ibyawe na Didier ntigeze ngusubiza, mu byukuri numvaga atari cyo gihe cyiza Cyo kuba nabikubwira.
Gusa Didier ntabwo ariwe wambwiye iby’umubano wanyu ninjye wabyivumburiye mfashe telephone ye ndeba ibiganiro byanyu byose muvugana kuri facebook, birantangaza kuko Didier turakundanağ³.
Nahise nikanga arabibona gusa ansaba gutuza kugirango ambwire byose neza.
Naratuje arakomeza arambwira ati,” mu by’ukuri Didier twakundanye kera cyane tukiri abana, mbere yarankundaga nkabibona ark aho yarangirije kwiga secondaire yarahindutse cyane, yarasigaye ansaba kenshi kuryamana nawe, iyo nabyangaga twamaraga nk’ukwezi tutavugana.
Mu by’ukuri yarahindutse peee.
nta mwanya yari asigaye ambonera kuko yambwiraga ko tugomba kuvugana muri chorale gusa.
Gusa uko twavuganaga yakundaga kukuvuga kenshi, akurata, mbega muri make yahoraga ambwira ibyiza byawe, niyo mpamvu naje kugira amatsiko yo kuzareba niba muvugana.
Kubona telephone ye byarangoye cyane kuko atajyaga apfa kuyishyira hasii cg kuyimpa, gusa aho nayifatiye nabonye msg ujya umwandikira ark mbura izo we yanditse numva nabwo sinyuzwe.
Umunsi umwe tuvuye muri chorale yantiye telephone ngo ajye kuri facebook gato, narayimuhaye akora ibyo akora gusa bahita bamuhamagara kuri telephone ye, ansubiza iyanjye yihuta ahita ansezera ngo Hari umuntu umushaka cyane, ntiyigeze yibuka gufunga facebook ye ( log out) muri telephone yanjye.
Akiyimpa nubundi natunguwe nuko ari wowe yari kwandikira, mpita nsoma ibyo mwandikirana byosee nuko nabimenye.”
Twamaze umwanya ducecetse twese ntawuvuga, gusa muri njye numvaga byambabaje ndetse nkumva ibyo gukundana n’abasore mbivuyemo.
Esther yahise ambwira ati,” gusa icyo nahamya neza nuko Didier agukunda Nico, kuko uba wumva ntawundi muntu umuba muntekerezo atari wowe kuko nakomeje gusoma iby yandikirana nabandii bakobwa kuri facebook nsanga ahbwo afite abakobwa benshi akundana nabo gusa bose akunda kubakubwira.”
Namwatse telephone ye ngo njye muri facebook ye ngo ndebe abo bakobwa bose bandikirana.
Nasanzemo akana twari duturanye kitwaga Sandrine kakundaga kumusura iwe, ndetse nabo tutazi gusa bose twatunguwe no gusanga ntakindi bavugana keretse uburaya gusa.
Nahise mbaza Esther nti,” nonese ubu dukore iki?”
Esther ati,” hari ikindi se twakora uretse buri wese kumwirinda?”
Njye,” oya rwose ndumva nshaka kumuha isomo pee, ubu se tubwiwe Niki ko aba bana bose abwira ngo bamusure ataryamana nabo?”
Esther ati,” kandi kokoo, reba ka Sandrine nukuriii uziko kakiga muwa 3 secondaire??”
Njye,” ubuse tubibwire Sandrine ntibyakitwa amatiku??”
Esther ati,” oya ibyo ashobora no kutatwumva cg akabimubwira”
Twibajije icyo twakora ngo tuburire abo bakobwa bagenzi bacu, ndetse tunahe gasopo Didier,
Ngiye kumva numva Esther arambwiye ati,” ngize igitekerezo…………..
*Ntuzacikwe na Episode ikurikira*
Iyi nkuru ihimbwa kd ikandikwa na Dushime Olive
Like,Comments na Share niyo nkunga ikomeye mbisabiyeğ


text:
Kigali: Hazerekanwa filimi yitwa “ Ace of my heart”
Yanditswe na admin
Filimi yitwa “Ace of my Heart” yakozwe na Nzeyimana Cyusa Pacifique umusore uba muri Canada ku ya 29 Ukuboza 2017 iyi filimi ye yanakinwemo n’Abanyarwanda izerekanwa mu Mujyi wa Kigali. Iyi filimi Cyusa avuga ko bayiteguranye ubuhanga buhanitse yaba mu buryo bw’imyandikire, ubwo kuyiyobora ndetse n’amashusho yakozwe neza.
Cyusa wanayoboye iyi filimi yatangaje ko muri gahunda afite harimo no kuzamura urwego rwa filimi mu Rwanda abinyujije mu gutegura no gukora filimi nziza zanarebwa ku rwego mpuzamahanga.
Yagize ati “Nakuze nkunda filimi ngeze mu mwaka wa 3 w’amashuri yisumbuye ni bwo natangiye kugira inzozi zo kuba nakora filimi nkora ubushakashatsi ndanihugura”.
We n’umuvandimwe we yavuze ko bishyize hamwe none filimi izerekanwa ngo ni iya mbere ngo kandi biteguye gukora n’izindi nyinshi kandi nziza.
Muri filimi bazamurika havugwamo umusore witwa David Manzi wishora mu gukina urusimbi kugira ngo abone amafaranga yo kuvuza mushiki we uba arwaye umutima.
Abakinnye muri iyi filimi kandi ni bamwe mu basanzwe bakina muri filimi nyarwanda.
Uwanditse iyi filimi ari we Cyusa ni umunyeshuri mu mashuri yisumbuye.
IYAREMYE YVES


text:
Ngoma: Abaturage batishoboye nabo leta iri kubaka amafaranga y’umutekano. Biraterwa niki? Kuwa gatanu tariki ya 7/12/2018 mu gitondo cya kare abayobozi b’ umudugudu wa Nyarugenge, akagari ka Kinunga, umurenge wa Remera,akarere ka Ngoma, intaray’Uburasirazuba, babyukiye mu baturage babaka amafaranga yiswe ay’umutekano.
Ikibabaje ariko nuko mubayatswe harimo abasaza n’abakecuru rukukuri,abapfakazi n’abatishoboye bo mu cyiciro cya mbere cy’ubudehe, ubusanzwe baba barasonewe batagomba gutanga amafaranga y’umutekano n’andi anyuranye, ahubwo leta niyo iba igomba kubagoboka ibaha inkunga y’ingoboka.
Muri abo baturage bayatswe harimo: 1) Umukecuru uzwi nka maman Bunani akaba ari umutindi nyakurya utagira inzu ye bwite kuko iyabamo yatijwe ayitangira umubyizi buri cyumweru. 2) Mukantagara w’imyaka 75 akaba abarizwa mucy’iciro cya mbere cy’ubudehe aherutse no kwisanga yarakuwe muri gahunda ya VUP 3) Baribeshya félecien n’abandi.
Umuturage utayabonye bamwirirwana k’umurenge akoreshwa imirimo inyuranye . ikindi kandi aba baturage batishoboye bahabwaga imirimo muri gahunda ya VUP (vision umurenge program) ndetse bagahabwa n’inkunga y’ingoboka. Abaturage benshi bari bazi ko bafashwa na VUP bisanze k’urutonde rw’abarimo leta ibararane by’amafaranga y’umutekano.
Haribazwa impamvu aya mafaranga ari kwakwa abaturage muri iki gihe byongeye kandi batishoboye basanzwe banafashwa na leta.
Byakiriwe na Gaspard Musabyimana
Admin/Amakuru ki


text:
Ntibarikure Jean Paul umwe mu bahanzi bakinjira mu muziki, akaba ari n’umwe mu baririmba indirimbo zo kuramya no guhimbaza Imana, ukorera umuziki we mu Ntara y’amajyepfo by’umwihariko mu karere ka Huye, avuga abantu bakwirengagiza umubyeyi yakwirengagiza umwana we ariko Imana itakwibagirwa.
Imwe mu ndirimbo yakoze ni iyitwa “Aho wankuye Mwami” igira ati “abantu bakwirengagiza, umubyeyi yakwirengagiza umwana we, ariko Imana ntiyakwibagirwa.”
Jean Paul avuga ko yatangiye ibijyanye no guhanga indirimbo mu mwaka wa 2018 aho yaramaze kuva mu buzima bugoye bwo kuba mu muhanda dore ko kuri we ubuzima bwari bugoye, kuko kuba umwana wo kumuhanda usanga hari byinshi uhura nabyo bituma ushobora kwiheba.
Avuga kuba yarahisemo kuririrmba ariko ubutumwa bwe akabucisha mu ndirimbo zo kuramya no guhimbaza Imana, ari uko Imana yamukuye mu muhanda, aho atagiraga aho kuryama ariko Imana ikaza ku mufasha akabona abaterankunga bamufashije kubona icumbi.
Ntibarikure, agaragaza ko n’ubwo nta mafaranga arakura muri muzika ariko intego ye, ari ukuririmba no kwamamaza ubutumwa bwiza n’imirimo Uwiteka agenda akorera abantu be.
Jean Paul ashimira cyane Imana imubashisha gukora umurimo wayo atiganda, aho avuga ko kuba mayibobo ariko bikarangira ari wowe utanze ubutumwa bwiza byerekana urukundo Imana ikunda abantu bayo. Kugeza ubu akaba amaze kugeza ku bihangano birenga 12 gusa akaba ntanakimwe arakorera amashusho, kuko ubushobozi butaraboneka ariko akavuga ko uko azajya agenda abona ubufasha n’amashusho azajyenda ayashyira ahagaragara.
Zimwe mu ngamba afite avuga ko ari ukwagura umuziki we ukagera ku bantu benshi kandi ukabasha no kurenga imbi akava mu gukorera mu Ntara akajya no mu mujyi, ibyamufasha gukomeza kwagura impano ye. Kuri ubu bimwe mu bihangano bye bikaba biboneka kurukuta rwa Youtube mu buryo bw’amajwi.
Venuste Habineza/Muhuza.com


text:
Kuri uyu wa Gatanu tariki 22 Werurwe 2019 ni bwo Gatesi Nadege [Nana] umuririmbyi w'Imena uri mu batangije korali Christus Regnat yasezeweho bwa nyuma mu muhango waranzwe n’amarira n'agahinda ya benshi bazi imirimo ye akiri ku Isi y’abazima.
Nadege Gatesi yasize umugabo n'abana babiri. Umuhango wo kumusezeraho bwa nyuma wabereye
mu Mudugudu wa Kimironko mu Mujyi wa
Kigali. Umugabo we yatabawe n'inshuti, abandimwe by'umwihariko korali Christus Regnat nyakwigendera yaririmbagamo.
Tariki 19 Werurwe 2019 ni bwo Nyakwigendera yitabye Imana azize uburwayi. Yaguye mu bitaro byitiriwe umwami Faisal biherereye mu Mujyi wa Kigali. Yavutse kuya 01 Nyakanga 1987. Abana bato b'inshuti z'umwana yasize, bamuririmbiye bagira bati: "Yari umubyeyi mwiza. Tugusezeyeho Mama. Uruhukire mu mahoro. Iki ni cyo gihe cyo kugusezeraho mu mahoro. Imana yagukunze. Turabizi ko Imana muri kumwe. "
Korali Christu Regnat yashavujwe n'urupfu rw'umuriirmbyi wayo.
Se wa nyakwigendera, avuga ko Nadege yagiye gitore kandi ko
basigaranye amaboko ye. Yavuze ko Imana yamutwaye asanganira mukuru we. Ati “Kibondo
cyanjye nzahora nkuvuga ibyiza n'ubwo ugiye ntabishaka, kandi nyagasani
akuntwaye nk’uko yantwaye mukuru wawe, ntibizambuza guhora mushimira ibyiza
wakoze byinshi kandi byiza. Wagize icyo wimarira ugira icyo umarira abandi ndetse n’igihugu, ugiye nk’umubyeyi wabyaye, ntaho ugiye dusigaranye amaboko
yawe. Ugiye nk’intore, ugiye nk’imfura utandavuye, utandagaye, udahemutse;
uzajye udusengera udusabire umugisha natwe nibidukundira tuzagende nkawe,
ducane ishema n’isheja imbere y’abandi.”
Nadege yari bucura mu muryango avukamo. Nyina yavuze ko
yamubereye umujyanama mwiza mu gihe yari akiri ku Isi. Ati “ Bucura bwanjye
wambereye umujyanama umbera umunyamabanga none Imana igukunze kundusha, genda
kandi koko ni yo yakumpaye, iguha n'izo mpano zo gukundana mu buzima bwawe
ntawakuganaga ngo umusubize inyuma. Imana ikwakire, Umubyeyi Bikira Mariya
agushyire mu gishura cye undamukirize imfura yacu mudusabire.”
Chorale Christur Regnat nyakwigendera yaririmbagamo, yo yagize iti “Ruhukira mu mahoro
Gatesi! Iryo jwi ryiza Imana yaguhaye, ukamuririmbira hano ku Isi muri Christus
Regnat Choir, none ikaba ishimye ko uyisanga n'ubwo twari tukigukeneye rwose
twizeye tudashidikanya ko uzakomeza kurihanika hamwe n’abamalayika musingiza
nyir’ubuzima we utanga akanisubiza.
“Ngaho urabeho, twagukundaga kandi tuzakomeza kugukunda. Gusa udusize hakiri hare ariko nta kundi byagenda.Tuzagukumbura mfura nziza! Urugwiro, umutima mwiza, inseko nziza, kubana neza n’abandi no gukunda Imana biguherekeze aho ugiye mu Ijuru kwa Jambo. Udutahirize izindi mfura twaririmbanye usanze.”
Umuryango we watabawe n'inshuti n'abavandimwe.
Abaririmbyi ba Korali Christus Regnat baranzwe n'amarira bibuka ibihe byiza bagiranye.
Abana bamusezeyeho bamuragiza Nyina wa Jambo.
Gatesi yasize abana babiri.
REBA AMASHUSHO Y'UKO BYARI BIMEZE,..BYARI AMARIRA N'AGAHINDA
AMAFOTO: Regis Byiringiro-INYARWANDA.COM
VIDEO: Eric Niyonkuru-Inyarwanda.com


text:
Ngo « amapfa yarateye, Bakame irahunga« !Abaturage bareba kure nka Bakame batangiye guhungira inzara muri Uganda. Abenshi ni abo mu Ntara y’Uburasirazuba ivugwamo amapfa akomeye. Igihe cy’imvura cyasimbuwe n’izuba maze imyaka irahazaharira.
Umuturage umwe, ati « Inzara yaratwishe! Bamwe barasuhutse bagiye Buganda, abandi bagiye mu Mutara gupagasa. Mbese ubuzima ntabwo ”. Undi na we, ati « Turabihinga(ibishyimbo) bigahita byuma bikimera. Ubu nuko twe tudafite aho dusuhukira, natwe tuba twaragiye ”.
Iki kibazo cy’amapfa cyugarije cyane cyane Uturere twa Kayonza(imirenge ya Rwinkwavu, Murama, Mwili na Kabare), Kirehe( imirenge ya Nasho na Mpanga), Ngoma( umurenge wa Rukumberi).
N’inzego zibanze ziremeza ko hari ingo zamaze gufunga imiryango y’amazu yabo .Nk’umuyobozi w’Umudugudu wa Byimana, mu kagari ka Nkondo, avuga ko hamaze kubarurwa ingo icumi zasuhutse kubera iki kibazo.
Umuyobozi w’Intara y’u Burasirazuba Madame Uwamaliya Odette ntabihakana. Aragira, ati « Turabizi ko hari ibice binini byahuye n’izuba ryinshi. Turimo kureba uko twagikemura ku buryo burambye, hatunganywa ibishanga, hakaboneka amazi ahoraho. Ikindi nuko twagerageje guha ibiribwa abari bashonje cyane ”.
Ikibabaje kandi giteye agahinda ni uko Madame Uwamaliya agaya bamwe mu baturage bahungiye mu bindi bihungu, ngo bari bakwiye guhagarara gitore bagafatanyiriza hamwe nk’Abanyarwanda, hagashakwa igisubizo cy’iyi nzara.
Wahagarara he mu nda bicika?Birashoboka ko atigeze aribwa n’inzara! Cyangwa buriya ntazi ko hari abo muri Ngoma bayimaranye amezi 3,kuva mu kwa 12/2015, ubwo bayitaga « ikizamini cya tronc-commun! » Liste y’abagitsinze izasohoka ryari se ko no muri Ngororero(Uburengerazuba)abaho yabahuhuye kugeza ubwo bayihimbye « warwaye ryari »?
Inkuru yose:Imirasire:I Burasirazuba barahungira muri Uganda
Ubwanditsi


text:
“Musabe muzahabwa ngo umunezero wanyu ube wuzuye” Yohana 16:24. Igihe urukundo rw’Umwami Yesu rwadukoragaho bwa mbere tukatura ndetse tukihana mu izina rya Yesu, twumvise umunezero mwinshi wuzuye imitima yacu tutari twarigeze kumenya. Mbega umunezero twagize umunsi twavukaga ubwakabiri!
Imana yifuza ko abana bayo bose baguma mu munezero w’agakiza ubuzima bwabo bwose. Byakagombye kuba ihame n’icyiifuzo cya buri mwizera wese nk’uko mu rwandiko 1Petero 1:8 habivuga."Nicyo gituma mwishima ibyishimo byiza bitavugwa” N’ubwo tudashobora gutakaza agakiza kacu k’iteka, dushobora rimwe na rimwe gutakaza umunezero w’agakiza kacu. Bishoboka bite? Reka turebe impamvu ebyiri zishoboka:
Icyaha gituma dutakaza umunezero w’agakiza
Nubwo twakijijwe, twese turacyacumura, turateshuka tugatenguha kandi ntitwumvira Imana uko bikwiriye. Ibyaha dukora bidutera gutakaza umunezero w’agakiza. Nyuma yo gucumura, twumva ko hari ibitagenda neza; twumva urusika hagati yacu n’Imana. Yesaya 59: 2 haragira hati: “ Ahubwo gukiranirwa kwanyu ni ko kwabatandukanyije n’Imana yanyu, n’ibyaha byanyu nibyo biyitera kubima amaso ikanga no kubumva”
Ibyaha byacu bidutandukanya n’Imana kubera ko Imana ikiranuka, ikindi kandi burya Iman ntinezezwa n’icyaha. Niyo mpamvu n’iyo cyaba ari icyaha twita gito gitera inzitizi hagati yacu n’Imana. Ibyaha byacu bidutera gutakaza umunezero w’agakiza kacu.
Kubabaza Umwuka Wera utuye muri twe, bituma dutakaza umunezero w’agakiza
Abaroma 8:9” Ariko mwebwe ntimuri aba kamere, ahubwo muri ab’Umwuka niba Umwuka w’Imana aba muri mwe . Ariko umuntu utagira Umwuka wa Kristo ntaba ari uwe”
Abakristo dukwiye kumenya ko tutakiri twe twenyine, ahubwo dufite Yesu utuye muri twe, kandi tugengwa n’ibitekerezo, ibyiyumvo n’ibyo akunda.
Ibi bikwiye gutuma tugendana na Yesu aribyo bizamutera kwishima, kandi natwe tuzanezerwa. Abefeso 4:30, Intumwa Pawulo yaranditse ati:“Kandi ntimuteze agahinda Umwuka wera w’Imana wabashyiriweho kuba ikimenyetso, kugeza ku munsi wo gucungurwa”
Kubabaza Umwuka Wera ni ukutamushimisha
Umwuka Wera aguma muri twe ubuziraherezo (Yohana 14: 16-17), ntajya adutererana. Niyo mpamvu, ababara iyo tutagendeye muri We (Abaroma. 8: 4), ni ukuvuga, iyo tutabaho dukurikiza ihame ry’ukuri hamwe n’ubuntu mu urugendo rwacu rwa buri munsi, niko gutera agahinda Umwuka Wera.
Reka dufate urugero rutoya kandi twese tuzi. Iyo hari ahantu ugiye kujya ubanza kugisha Inama Umwuka Wera? Hari ubwo rero tujya gufata urugendo hanyuma tukumva hari ikintu kitari kiza muri twe, umutima ukadiha tukabura amahoro. Burya Umwuka Wera ntaba ashaka ko ujya aho hantu. Nyamara muzarebe ukuntu turushaho guhatiriza bikagera aho urwo rugendo rukozwe kandi umuntu abizi Neza ko Umwuka Wera yamwangiye. Iyo rero ufashe icyemezo cyo kugenda Umwuka Wera agira agahinda kandi ntakabuza nawe ntuzagira umunezero na rimwe muri wowe.
Ni gute dushobora kugarura ubusabane no gukomeza umunezero w’Agakiza kacu?
Nk’abakristo, rimwe na rimwe guhorana umunezero w’agakiza kacu ntibitworohera. Hari ubwo twisanga turimo gutakamba nk’uko Umwami Dawidi yabwiye Imana ati” ungarurire umunezero w’Agakiza kanjye” Ni iki twakora ngo tugarure uyu munezero mu bihe nk’ibyo kandi ni gute dushobora kwirinda kuwutakaza mbere yuko biba?
Nk’uko iyo ururabo rubungabunzwe rukarerwa n’ubutaka bukwiye amazi n’izuba bihagije ruba rwiza, Niko umunezero w’Agakiza twahawe n’Imana ukwiye kurindwa.
Reka turebere hamwe ibintu bine byingenzi wakora ugasigasira umunezero w’Agakiza kawe
Kwihana vuba (Kudatindana icyaha muri wowe)
Ibyaha byacu ari ibicumuro bito cyangwa ibyaha bikomeye, tugomba kubyatura tukabisabira Imana imbabazi vuba na bwangu! . Ibi bikubiyemo gutera agahinda Umwuka Wera n’ibindi bidusubiza inyuma buri munsi. Igihe cyose umutimanama wacu utumenyesheje ko twacumuye, ntidukwiye gutinda kwaturira Umwami Yesu. Mu rwandiko 1Yohana 1: 9 hagira hati: “Ariko nitwatura ibyaha byacu, niyo yo kwizerwa kandi ikiranukira kutubabarira ibyaha byacu no kutwezaho gukiranirwa kose”. Igihe rero ikibazo (ari cyo cyaha) twari dufitanye n’Imana gikemutse, ubusabane bwacu nayo nabwo buragaruka. Niho duhera dusubizwa wa munezero w’Agakiza.
Fata ijambo ry’Imana nk’ibiryo byawe by’Umwuka bya buri munsi
Twese tuzi uburyo dushobora guhangayika n’ uburakari tugira iyo tutariye kandi bigaragara ko umubiri ushonje, cyangwa se mu gihe cy’ imirire mibi. Duhura n’inzara nk’iyo mu buryo bw’Umwuka mugihe tudafite ijambo ry’Imana muri twe. Igihe tuzaha agaciro n’umwanya ijambo ry’Imana tukaryishimira buri munsi, Ayo magambo tugaburirwa ahinduka umunezero n’ibyishimo by’umutima wacu, bikaduha umunezero w’agakiza twahawe umunsi wose.
Kurya ibiryo by’umubiri biradushimisha, ariko kurya Ijambo ry’Imana bituzanira kunyurwa kw’imbere mu mutima kandi kuramba. Ingeso ya buri munsi yo gufata Ijambo ry’Imana nk’intungamubiri zacu zo mu mwuka bizadufasha gukomeza umunezero mu gakiza k’Imana.
Kunda gusabana n’Imana mu masengesho
Ntabwo ari ngombwa ko utegereza umunsi wagenwe n’itorero usengeramo ugera, cyangwa ko ukenera kubanza guhura n’itsinda musanzwe musengera hamwe. Birashoboka cyane ko ufata umwanya wawe ukiherera ku buryo bw’umwihariko kuko ni nabyo Imana ishaka. Va mu kivunge cy’abantu benshi ushake Imana ku giti cyawe izakumva haba kumanywa cyangwa ni joro.
Muri Yohana 16:24, Umwami Yesu aragira ati” Kugeza none ntacyo mwasabye mu zina ryanjye. Musabe muzahabwa ngo umunezero wanyu ube wuzuye” kugira umuco wo gusengera buri kintu cyose tugiye gukora bituzania umunezero. Mu gukingurira Umwami Yesu imitima yacu mu masengesho buri munsi Atari mugihe cyagenwe gusa, cyangwa mu bihe bikomeye by’ubuzima, ntakabuza ko tuzashimangira umubano wuje urukundo na Yesu. Tuzakomeza gusabana na We kandi tuzishimira umunezero w’Agakiza kacu.
Girana ubusabane(Guterana) n’abandi bakristo buri gihe
Kugirana ubusabane n’abandi bakristu nabyo bidufasha gukomeza umunezero wacu na Yesu, kubera ko kimwe mu byishimo bikomeye mu buzima bwa gikristo ari uguterana n’abandi bakunda Yesu. Ku bijyanye n’ubusabane bw’abizera, muri 1Yohana 1: 3-4 , intumwa Yohana atwereka ko ubusabane bwa gikristo nyabwo atari inshingano cyangwa umuhango ahubwo ni ugushaka isoko y’ibyishimo
“Ibyo twabonye tukabyumva ni byo tubabwira kugira ngo namwe mufatanye natwe, kuko ubwacu dufatanyije na Data wa twese n’umwana we Yesu Kristo. Ibyo nibyo tubandikiye kugira ngo umunezero wanyu ube mwinshi”. Guteranira hamwe n’abandi bizera, gusomera Ijambo ry’Imana hamwe, kuvuga ibya Kristo, no guhimbaza Uwiteka Imana biraduhumuriza, bikadutera imbaraga kandi rwose byuzuye umunezero.
Buri mukristo wese rero akwiye kwihatira kubaka izi ngeso nziza mu buzima bwe bwa buri munsi: Mu kwatura ibyaha bye vuba, kwigaburira (kugaburirwa) Ijambo ry’Imana, kuvugana n’ Imana mu masengesho, no guhurira hamwe ndetse no gusabana n’abandi bakristo . Ibi byose nibigerwaho bizafasha buri wese gukomeza umunezero wuzuye w’Agakiza mu buzima bwa gikristo bwa buri munsi.
Source: Bibles for America (Blog)
[email protected]


text:
Christopher ni umwe mu bahanzi bagiye bakora indirimbo z'urukundo zigakundwa kandi bikamwongerera abafana cyane cyane ababa bari mu mwuka w'urukundo. Uyu muhanzi niwe wataramye mu gitaramo kimaze kubaka izina i Musanze cyamamaye nka 'Unforgettable Friday Party' cyahujwe n'umunsi w'abakundana.
Ubusanzwe buri mwaka tariki 14 Gashyantare 2019 ni umunsi ku Isi yose wahariwe abakundana icyakora kuko uyu munsi wahuriranye n'umunsi w'umurimo abenshi hano mu Rwanda bawijihije bukeye bwaho tariki 15 Gashyantare 2019. Mu mujyi wa Musanze ho abakunzi b’imyidagaduro bari bashyiriweho ibirori byo kubafasha kuwizihiza neza.
Abatuye umujyi wa Musanze nabakunda kuwusura bashimishijwe bikomeye n'iki gitaramo cyari cyahuriyemo abambaye Made in Rwanda by'umwihariko Kitenge Style kikaba cyitabiriwe n'abanyarwanda n'abanyamahanga byagaragaraga ko bizihiwe n ibirori byarimo Live band y'abanyeshuri barangije ku Nyundo mu ishuri rya Muzika.
Umuhanzi Christopher waririmbye nawe muri semi Live afashijwe na producer Madebeat yasusurukije abatari bake bari bitabiriye iki gitaramo mu birori byanamurikiwemo kandi imyambaro ihangwa n’abakora imideri bo mu mujyi wa Musanze.
DJ Young niwe wacurangiye imiziki abitabiriye iki gitaramo
Christopher ubwo yageraga ahabereye iki gitaramo
Madebeat niwe wacurangiraga Christopher
Christopher imbere y'abaturage b'i Musanze
Abanyeshuri bo ku Nyundo bacurangiye abantu umuziki wa LIVE
Byari uruhurirane rw'ibirori, aha bamurikaga imideriAbari bitabiriye ibi birori bararyohewe...


text:
Witwa Umunsi mpuzamahanga w’abagore, inyito wahawe n’umuryango w’ abibumbye (ONU).Hari n’abawita umunsi mpuzamahanga w’uburenganzira bw’abagore.
Ni umunsi wizihizwa buri tariki ya Munani Werurwe (08/03).Ni umunsi wimakaza guharanira uburenganzira bw’abagore cyane cyane mu rwego rwo kugabanya ubusumbane hagati y’abagabo n’abagore .
Amateka y’uyu munsi afite inkomoko ku mugabane w’u Burayi ndetse na Amerika .Tariki ya 28 Gashyantare 1909 nibwo muri Amerika batangiye kuwizihiza.
Muri Kanama 1910 bisabwe n’umugore w’umudagekazi waharaniraga uburenganzira bw’abagore witwa Clara Zetkin nibwo hatangiye kwizihizwa umunsi mpuzamahanga w’abagore ; hari tariki ya 19 Werurwe1911.
Icyo gihe wari ugamije guharanira uburenganzira bw’umugore bwo gutora (droit de vote des femmes ),uburenganzira bw’umugore ku kazi ndetse no kurwanya burundu ihezwa n’akato bikorerwa umugore mu kazi.
Urubuga rwa Internet rwa Wikipedia ruvuga ko kuva icyo gihe hatangiye kubaho amahuriro ndetse n’imyigaragambyo y’abagore baharanira uburenganzira bwabo.
Mu mwaka w’1977, umuryango w’ abibumbye watangaje uyu munsi ku mugaragaro ;uhamagarira ibihugu byose by’isi kujya biwizihiza mu rwego rwo guha abagore uburenganzira bwabo .
Ni uko umunsi mpuzamahanga w’abagore waje kuba umwe mu minsi mikuru mpuzamahanga 87 yashyizweho n’Umuryango w’Abibumbye .
Kimwe no mu Rwanda ibihugu bitandukanye byo ku isi kuri uyu munsi bisubiza amaso inyuma bikareba aho umugore ageze mu iterambere .
By’ umwihariko mu Rwanda uyu munsi uzizihirizwa ku rwego rw’ imirenge mu gihugu hose ,ariko ku rwego rw’ igihugu uzizihirizwa mu karere ka Nyamasheke , umurenge wa Kagano,Akagali ka Ninzi,umudugudu wa Gikuyu.
Umunsi mwiza ku bagore mwese
Ubwanditsi


text:
Inyigisho yo ku cyumweru cya 24 gisanzwe, umwaka C, 2013
Ku wa 15 Nzeri 2013 – Ububabare bwa Bikira Mariya
Mwayiteguriwe na Padiri Théoneste NZAYISENGA
AMASOMO: 1º. Iyimuk 32, 7-11.13-14; 2º. 1Tim 1,12-17; 3o. Lk 15,1-32
Bavandimwe, kuri iki cyumweru cya 24 mu byumweru bisanzwe by’umwaka wa Liturujiya, amasomo matagatifu Kiliziya, umubyeyi wacu yaduteguriye aratwereka imbabazi n’impuhwe z’Imana. Mu isomo rya mbere ryo mu gitabo cy’Iyimukamisiri turumva ukuntu Musa yatakambiye Imana maze ikababarira umuryango wayo wayihemukiye. Ni nk’uko Imana idashobora gutererana Kiliziya yayo kandi yarayihaye umwana wayo.
Mu isomo rya 2 ryo mu ibaruwa ya mbere Pawulo intumwa yandikiye Timote turumva ukuntu Imana yakuye Pawulo mu batotezaga Kiliziya, ikamugirira icyizere, ikamutora kandi ikamutuma. Turamwumva atubwira ijambo ryo kwemerwa kandi rikwiye kwakiranywa ubwuzu: Kristu yazanywe muri iyi si no kurokora abanyabyaha. Ivanjili iraduha urugero rwa bamwe muri bene abo banyabyaha: umwana w’ikirara. Ivanjili ariko ntishaka gutinda ku myifatire mibi y’umwana w’ikirara, ahubwo iratwumvisha umutima w’umubyeyi w’uyu mwana, ari na wo mutima w’Imana: umutima w’Imana urenze kure uwacu, twe impuhwe zacu zigerwa ku ntoki. Bene uyu mutima w’impuhwe z’Imana ukunze rwose kutubera urujijo. Mu nyigisho y’uyu munsi ndifuza gutinda cyane ku myifatire y’uyu mwana, iya mukuru we ndetse n’imyifatire y’umubyeyi.
Imyifatire y’umwana w’ikirara
Uwitwa umwana w’ikirara ni umwana wahoze ari uwo mu rugo. Mukuru we n’ubwo atari shyashya agerageza kwitonda naho we yararambiwe. Ashaka kwigendera se atamwirukanye. Ati:” ndarambiwe, ngiye kureba ahandi uko hasa, nkore icyo nishakiye n’icyo nikundira, ngire incuti kandi nsogongere kuri byose ibizira n’ibitazira.
Bavandimwe, ni bangahe muri iki gihe barambiwe iwabo, abasore n’inkumi barambiwe inama bagirwa, abagabo barambiwe abagore babo, abagore barambiwe abagabo babo, abakristu barambiwe mu Kiliziya?
Kwitwara kuri ubwo buryo ni ukwigira icyigenge. Umwana w’ikirara agifite amafaranga yabonaga byose: ibyishimo, imyambaro, inzoga, incuti, indaya… ngo uwenze inzoga ntabura incuti. Amaze ibintu yasigaranye iki? Hateye inzara asigara ari wenyine. Burya ngo icyizere kiraza amasinde!
Ibyo twumva kuri uyu mwana w’ikirara na n‘ubu biriho. Abantu benshi bagenda barushaho kuba ibirara. Abatera agahinda kurushaho ni abagore n’abakobwa. Iyo bamaze kurambirwa iwabo bakajya gushaka bataha he? Bahura na bande? Ndazirikana abagore bava mu nzu bajya mu yindi. Abagabo birukana kandi basaba ubutane n’abagore babo. Nyamara ngo wirukana uguguna igufa ukazana urimira bunguri.
Umugani w’umwana w’ikirara twumva none ntukiri umugani. Nta muryango, nta nzu utamugira. Emwe na Kiliziya irabagwije muri iki gihe. Icyakora umwana w’ikirara atwigisha ikintu gikomeye cyane: n’ubwo yabaye umukene n’umuhemu atwigisha kwicisha bugufi no kugarukira se, umubyeyi we, bishushanya uburyo tugomba kugarukira Imana.
Imyifatire ya mukuru we
Mukuru w’uyu mwana agerageza kwitonda. Ariko na we si shyashya. Agira ishyari, agira inzika, ababazwa n’uko abandi bagiriwe neza, ko bagiriwe impuhwe. Ntiyifuza ko murumuna we yagaruka. Kuri we uriya mwana si murumuna we. Ntabwira se ati:” uriya murumuna wanjye”. Ahubwo ati:” uriya muhungu wawe. Agira umujinya w’umuranduranzuzi n’iyo se amuhendahenze ntiyemera. Agira ishyari. Bavandimwe ni bangahe muri twe bagirira ishyari abandi: ko bacuruje bakunguka, ko kanaka afite iki n’iki wowe udafite, ko abakiriya baza iwe wowe ntibaze, ko afite abana wowe ukaba utabafite, ko abana be biga amashuri abawe batiga, ko afite umugore cg umugabo bumvikana wowe mugahora murwana. Ko we yiga agatsinda wowe ugatsindwa,…
Nyagasani araduhamagarira gutsinda ishyari.
Tuzirikane n’imyifatire y’umubyeyi
Uyu mubyeyi tumurebe, tumwumve, tumwigire ho. Ni nyir’urugo mwiza. Ni we wamenye umwana we akiri kure, yihutira kumusanganira, aramuhobera cyane, aramusomagura. Umwana ntabone n’umwanya wo kumubwira ubuhemu bwe. Ni we wamwambitse, aramugaburira, aramuhoza, aramuhindura. Ni we cyane cyane wishimye, ashaka ibirori, indirimbo n’imidiho.
Igaruka ry’umwana w’ikirara ni umunsi mukuru w’umubyeyi we. Ni izuka kuko yari yarapfuye. Nta ntonganya nta kibazo, ntiyibaza ngo waheze he? Ngo waratwishe! Ngo ya mafaranga ari he? Ngo wayamaranye na nde? Reka da? Uwari waratakaye yatarutse! Muze twishime!
Ni nde utabona ko uwo mutima w’umubyeyi umurenze? Ni nde utafatanya na mukuru w’umwana ngo amusuzugure? Ni nde utakeka ko uwo mubyeyi akabya? Ko umwana w’ikirara akwiye igihano gikaze kugira ngo atazongera gutoroka?
Uwo mubyeyi ni Imana. Duhora tumwita Dawe uri mu ijuru. Natwe turi abana b’ibirara. Igihe tugarukiye Imana ni umunsi mukuru mu ijuru. Kuyigarukira ni bwo buryo nyakuri bwo kuyishimisha. Kuki rero twatinya guhabwa Penetensiya kandi ari bwo twashimisha umubyeyi wacu wo mu ijuru?
Dukuremo ibishwangi twambaye, tureke gutungwa n’iby’ingurube, dusubire muri Kiliziya, turye ibyo Umubyeyi yaduteguriye. Turi ibirara ariko turi abana be!
Bavandimwe uwakumva Ivanjili y’uyu munsi nabi yagira ngo Yezu ntabwo azi agaciro k’ibintu cyangwa se ntazi icungamari n’icungamutungo. Umuntu uta intama mirongo urwenda n’icyenda akajya gushaka imwe yazimiye! Umugore utakaza igiceri yakongera kukibona agakoresha umunsi mukuru kandi ibyo atanga muri uwo munsi mukuru biruta kure icyo giceri! Umuntu wishimira uwagiye gupfusha ubusa no gutagaguza umutungo! Muri byose Yezu ashaka kwerekana ko impuhwe z’Imana zitambutse kure ibyo twatekerezaga ko bifite agaciro gakomeye mu buzima busanzwe.
Twisunge Bikira Mariya umubyeyi wababaye
Ububabare bwa Bikira Mariya yabuhanuriwe na Simewoni agira ati: «Dore uyu nguyu yashyiriweho kubera benshi muri Israheli impamvu yo korama cyangwa gukira, azaba n’ikimenyetso bazagiriraho impaka. Nawe kandi inkota izakwahuranya umutima. Bityo ibitekerezo biri mu mitima ya benshi bigaragare» (Lk 2, 34-35).
Umunsi wa Bikira Mariya wababaye wizihizwa tariki ya 15 Nzeri ku munsi ukurikira uwo duhimbazaho ikuzwa ry’umusaraba mutagatifu wa Yezu. Watangiye kwizihizwa mu kinyejana cya XII, ariko ushyirwa kuri kalindari ya Kiliziya ya Roma na Papa Benedigito wa XIII mu mwaka w’1727.
Bityo kuri uyu munsi twibuka Bikira Mariya wababaye bitavugwa, umutima we ugashengurwa n’ububabare bukomeye, igihe umusaza Simewoni amuhanuriye ko inkota izamwahuranya umutima ( Lk 2,34), igihe Bikira Mariya na Yozefu bahungishirije Yezu mu Misiri ( Mt 2,13-15), igihe Yezu bamushaka iminsi itatu bakamubura yasigaye mu ngoro ( Lk 2,42-52), Bikira Mariya ahura na Yezu ahetse umusaraba ( Lk 23,26-31), Bikira Mariya ahagaze mu nsi y’umusaraba w’Umwana we w’ikinege, igihe Yezu atura igitambo cyo kuducungura (Yh 19,25-27), Bikira Mariya yakira umurambo wa Yezu ( Yh 19,38-40), Bikira Mariya ashyira umurambo wa Yezu mu mva ( Lk 23,53-56).
Mu isengesho ry’ikoraniro ryo ku munsi w’ububabare bwa Bikira Mariya Kiliziya igira iti: « Mana yacu, wowe washatse ko Umubyeyi Bikira Mariya aba hafi y’umwana wawe igihe yari abambye ku musaraba, bagasangira ububabare, ha Kiliziya yawe gusangira n’uwo Mubyeyi we ububabare bwa Kristu, kugira ngo izagire uruhare ku izuka rye ». Bityo rero, iruhande rw’umusaraba wa Yezu, ni ho umutima wa Bikira Mariya wahuranyijwe n’inkota, abonye urupfu rw’umwana we. Ni iki gihe kandi Bikira Mariya yaduhaweho umurage, aba n’Umubyeyi wa Kiliziya.
Ububabare bwa Bikira Mariya bushingiye ku bubabare bwa Kristu. Nyamara ariko ntiduhamagarirwa guheranwa n’ububabare n’agahinda, kuko ni mu bubabare bwa Yezu twavanywe ku ngoyi y’urupfu rw’iteka. Yarusanze mu ndiri yarwo, arunyaga guherana ab’Imana yaremeye kubana na yo. Koko rero, ababambye Yezu ku musaraba bamaze kumubabaza ku buryo bwose, bakabona umutwe uregukiye imbere agaca (Yh 19, 30), bari bazi ko birangiye. Ariko si ko byagenze. Yarapfuye, arazuka, none yicaye iburyo bw’Imana. Burya koko imbuto y’umugisha yera ku giti cy’umuruho. Kuzirikana ku bubabare bwa Kristu n’Umubyeyi we Bikira Mariya, biduha kubona icyo twakora ngo duhoze Kristu n’Umubyeyi we ububabare bahora baterwa n’ukunangira kwacu. Ni yo mpamvu kwakira ibitubabaza ari bwo buryo nyabwo bwo kugaragaza urukundo dufitiye Yezu Kristu n’Umubyeyi we Bikira Mariya.
Padiri Théoneste NZAYISENGA


text:
Intangiriro
Buri wese mu bayoboye u Rwanda afite ibyiza ashimwa n’ibibi yagawa. Niyo mpamvu iyi nyandiko yashoboraga no guhabwa izindi nyito nyinshi nka : “Bose ni bamwe, Nyina ubabyara ni umwe, uwabaroze ntiyakarabye, amafuti y’umugabo ni bwo buryo bwe, gutwara ntawe byananiye kireka uwo batabihaye” n’izindi.
Icyo iyi nyandiko igamije si ukunegura, ahubwo ni ukwiga (gucukumbura) no kwigisha amateka y’u Rwanda. Abanyarwanda bose bakeneye kuyamenya kandi bakayakira uko ari batirengagije ibibi n’ibyiza byayaranze, ibibabaje n’ibishimishije. Abayoborwa bakeneye kuyamenya kugirango hatazagira ubabeshya cyangwa akabayobya kandi aribo ba “Nyirurwanda”.
Abayobora bakeneye kuyamenya kugirango bayobore neza, kandi birinde kugwa mu mitego n’ibishuko ababanjirije baguyemo. Ibyiza umuyobozi akoze bituma abayoborwa bagubwa neza, bakagira ituze, bagatera imbere. Amakosa, amafuti n’ibibi by’umukuru w’igihugu byo bituma igihugu gicura imiborogo. Ubishidikanya yirebere aho u Rwanda rugeze (aharinidimuka), asubize amaso inyuma arebe ibyaruranze muri iyi myaka duteye umugongo.
Ahari mwakwibaza muti “iyi nyandiko izaba iteye ite ?” Izaba ari uruhererekane, urudaca rugizwe n’ibice byinshi bikurikiranye kandi bifite ikibihuza (sérei, sery). Turahera kuri Paul Kagame (2000 – ?), tumanuke (cyangwa tuzamuke) tujye ku uwamubanjirije ari we Pasteur Bizimungu (1994 – 2000). Hazakurikiraho Théodore Sindikubwabo (Mata-Nyakanga 1994), Juvénal Habyarimana ( 1973 – 1994), Grégoire Kayibanda (1961–1973), Dominique Mbonyumutwa (Mutarama 1961 – Ukwakira 1961), Jean Baptiste Kigeli wa 5 Ndahindurwa (1959-1961), Charles Léon Pierre Mutara wa 3 Rudahigwa (1931-1959), Yuhi wa 4 Musinga (1896-1931), Mibambwe wa 4 Rutarindwa (1895-1896), Kigeli wa 4 Rwabugiri (1853-1895), Mutara wa 2 Rwogera (1830 – 1853), ……. . Tuzakomeza kugera aho dushoboye.
Byaba byiza namwe abasomyi mugize uruhare kuri iyi nyandiko. Nzagerageza kuvuga amakosa y’abayoboye u Rwanda uko bagiye bakurikirana ; ariko nshobora no kuva kuri umwe nkajya ku wundi ntubahirije uko bagiye bakurikirana mu gihe. Namwe rero abasomyi mushobora kuvuga icyo mutekereza (commentaires) ku ugezweho, ariko mushobora no gukora inyandiko kuri umwe cyangwa kuri benshi mubo niyemeje kuzagira icyo mvugaho. Uyu munsi turahera ku ngoma ya Paul Kagame. Mbifurije kunyurwa n’ibyo musoma.
I. Paul Kagame (2000 – ?) : Igice cya 1
Ni nde wamenya igihe Paul Kagame yatangiriye kuyobora u Rwanda ? Kuva mu w’1994 kugeza mu w’ 2000 yari yungirije umukuru w’igihugu, akabifatanya n’indi mirimo ikomeye myinshi irimo : kuba umugaba mukuru w’ingabo, ministiri w’ingabo no kuba yungirije umuyobozi w’ishyaka FPR-Inkotanyi. Amahanga yose ndetse n’Abanyarwanda babonaga ko ari we “gikonyozi (homme fort)” mu Rwanda, kandi ni ko byari bimeze koko. Ntacyo umukuru w’igihugu yashoboraga gukora umwungirije atacyemeye. Ariko nk’uko tuzabibona mu minsi iri imbere, umwungiriza we yakoraga icyo ashatse cyose nta nkomyi. N’ikimenyimenyi, aho abereye umukuru w’igihugu mu mwaka w’2000, umwanya w’uwungirije umukuru w’igihugu wahereyeko uvaho.
Ikosa rikomeye Paul Kagame ari gukora muri iyi minsi, ni ugushaka kwihambira ku butegetsi amazeho imyaka myinshi kandi itegeko nshinga ryamuhaga uburyo bwo kwigendera ku neza. “Umuntu atinda mu rushya, akabyina nabi” kandi ngo “Icyicaro cyiza cyivanwamo n’umwana uzi ubwenge”. Harya ngo “ukuboko kwafashe ingoma ntikurekura kireka bagutemye” ? Ubu koko igihugu cyongere gicure imiborogo, gitembe imivu y’amaraso, kiyoborwe nabi kubera irari ry’umuntu umwe n’iry’agatsiko kamukikije ?
Ikosa rya 2 rikomeye Paul Kagame akomeje gukora ni umubano mubi n’amahanga cyane cyane n’ibihugu bihana imbibi n’u Rwanda. Abantu baricwa umusubizo i Butembo-Beni ho muri Repubulika iharanira demokarasi ya Congo, abarokotse bakavuga ko baterwa n’abagizi ba nabi bavuga ikinyarwanda n’ilingala, ubwo benshi bagaherako bakeka ndetse bemeza ko Paul Kagame abiri inyuma. Mu minsi ishize mu Burundi hadutse umutwe w’inyeshyamba zitivuze izina. Ingabo z’u Burundi zagose abawugize, zibicira kubamara, kandi zibica nabi. Icyo gihe nabwo Paul Kagame yashyizwe mu majwi. Mu migi imwe n’imwe ya Tanzaniya hagiye gushira umwaka haba ibitero bimeze nk’iby’amabandi yitwaje intwaro, bikavugwa mu mfurapfuriko ko aho naho ari Paul Kagame ushaka kuhacana umuriro nk’uwo yakije mu Rwanda. Bashobora kuba bamubeshyera ! Ariko rero “Nyiri ikirimi kibi yatanze umurozi gupfa”. Umunsi abo baturanyi bagize bati “umuturanyi mubi arutwa n’itongo”, inzovu zizatsitsurana, maze utwatsi abe ari two tuhababarira.
“Intambara ku mipaka, iterabwoba (terreur) imbere mu gihugu”, nguko uko u Bufaransa bwigeze kumera igihe gito bwamaze buyobowe na Maximilien Robespierre muri revolisiyo y’Abafaransa.
Ikosa rya 3 rya Paul Kagame turikojejeho imitwe y’intoki : ni iterabwoba imbere mu gihugu. Ingero zibyerekana ni nyinshi cyane, nta wazirondora ngo azirangize. Aho bigaragarira cyane ni mu ukwiyongera kw’indwara zibasira umutima n’ubwonko. Kuva Paul Kagame yatangira gutegeka u Rwanda, izo ndwara zikubye inshuro zirenga 100% mu gihugu. Ni byo koko abakurambere babivuze ukuri ngo “abantu bategekwa n’Abega bahorana umutima mu mutwe”.
Ejobundi le 24 Mutarama 2015, padiri Célestin Hakizimana yahawe ubwepiskopi, atangira umurimo yatorewe na Papa wo kuyobora diyosezi gatolika ya Gikongoro. Yavuze ijambo (disikuru) ryiza cyane, ariko naryo ryerekana ukuntu Abanyarwanda bahora mu bwoba. Icyambere cyo, ntiyigeze acisha uwamubanjirije, ari we Nyakwigendera Musenyeri Augustin Misago. Ingoma ya Paul Kagame yaramwangaga ku buryo benshi, n’ubwo nta gihamya ifadika babifitiye, bahamya ko yagize uruhare mu rupfu rwe rwaje rutunguranye le 12 Werurwe 2012. Musenyeri Célestin yatuye ubwepiskopi bwe abantu barimo na se umubyara witwaga Kagwiza. Yavuze ko yitabye Imana mu w’1994, ariko umubi ni uwahingutsa ko yishwe n’Inkotanyi. Narabirebye ngaruka kuri wa mwanzuro ko Abanyrwanda bose babaho mu iterabwoba bashyirwaho n’ingoma ya Paul Kagame.
Ikosa rya Paul Kagame turangirizaho uyu munsi ni ugukenesha abaturage abizi neza kandi abishaka. Ntihakagire ukangwa n’imiturirwa n’ibindi bishashagirana i Kigali no mu yindi mijyi, cyangwa n’imibare (ibaruzamibare, statistiques) ibeshya itangwa na leta y’u Rwanda. Mu bice bimwe na bimwe by’iyo mijyi no mu cyaro abantu barashize, baricwa n’inzara. Nk’uko byavuzwe mu kanya, Paul Kagame yicisha Abanyarwanda inzara abizi neza kandi abishaka. Si bwo bwa mbere mu mateka y’isi ubutegetsi bw’igitugu bwicisha nkana abaturage inzara, ariko Paul Kagame we afite impamvu y’umwihariko ibimutera.
Iyo mpamvu niyo tuzaganiraho ubutaha. Bizadufasha kugira imbonerahamwe y’amakosa yose ya Paul Kagame. Ntawakomeza kuyarondora rimwe ku rindi ngo azayarangize kuko ameze b’ibidomo byo ku ruhu rw’ingwe cyangwa rw’imondo.
Jean de Dieu Musemakweli
BIRACYAZA…..


text:
Ubuyobozi bw’Ishuri ryigenga rya EPGI rikorera muri ULK/ishami rya Gisenyi buramenyesha ababyeyi baharerera n’abifuza kuharerera mu mwaka w’amashuri 2021-2022 ko kwandika abanyeshuri bashya byatangiye kuwa mbere tariki ya 20/09/2021.
-Kwandika ni buri munsi w’akazi kuva kuwa mbere kugeza kuwa gatanu guhera saa mbiri(8h00) kugeza saa sita (12h00).
-Ku banyeshuri bashya, hazandikwa abana bo mu ishuri ry’incuke(maternelle) no mu mashuri abanza (primaire) kuva mu mwaka wa mbere kugeza muwa gatanu.
-Ababyeyi barasabwa kwandikisha abana mbere y’igihe kugira ngo babategurire neza itangira ry’amashuri, kubagurira ibikoresho bikenewe mu myigire yabo n’umwambaro w’ishuri(uniforme).
Uwaba akeneye kugira icyo asobanuza, yahamagara kuri telefoni zikurikira: 0788304173, 0788459772 na 0789460143 .


text:
Kuba Peter Karimu yaba yarabeshyewe, ntibikuraho ko Jack Nziza ari umwicanyi ruharwa!
Ndabasuhuza mwese aho muri mbifuriza Pasika nziza.
Nitwa Peter Kalimu nkaba ntuye muri America.
Ndagira ngo nshimire urubuga Le Prophete mu bwitange n’ubushishozi ikoresha mu gushaka kugaragaza akarengane Abanyarwanda batandukanye bahura nako n’uko rubona byari bikwiye kugenda kugira ngo abantu bongere basabane.
Muri urwo rwego rero nazinduwe no kugira ngo mbeshyuze inkuru yanditswe ikaba yarasohotse kuri uru buga yitwa « ABICANYI BA NZIZA MULI EUROPE NA AMERICA. » Iyi nkuru yasohotse ku wa 28 Gashyantare 2011.
Umwanditsi w’iyo nkuru anshinja ko naba nkorana na General Jacques Nziza. Nyamara uwo Nziza avuga ntawe nzi. Kwandika rero ngo turakorana kandi atari byo, bigaragaza ko uwo mwanditsi yari agambiriye kunsebya no kunyandarika.
Wenda muribaza muti ese ko watinze gusubiza?
Muri iyo nkuru uwo mwanditsi avuga ko ngo mu gihe gito azatanga andi
mazina y’abakorana na Nziza.
Byabaye ngombwa rero ko ntegereza kugira ngo ntahubuka nk’uko yabigenje. Nyamara kugeza ubu ntabwo uwo mwanditsi aragaragaza abo bantu avuga ko bakorana n’uwo mwicanyi. Ibi byerekana ko byari ugusebanya no gusebya Kalimu yivuye inyuma . Kandi uwo mwanditsi naje kumumenya, nsanga hari amasinde dusanzwe dufitanye, ni yo yahereyeho yiha kunsebya. Siniriwe ntangaza izina rye, mubikiye akabanga.
Ndasaba rero uwo mwanditsi kwihana maze akareka gusebanya yihishe inyuma y’uru rubuga.
Ubundi inkuru nk’izo usanga zigamije gucamo abantu ibice bityo zikabuza ukuri kujya ahagaragara.
Ese uyu mwanditsi niba koko ibyo avuga abifitiye gihamya ni kuki amaze hafi umwaka wose ataragaragaza ukuri ku byo yanditse? Niba se avuga ukuri ni kuki we ubwe atigaragaje? Niba koko amfiteho amakuru y’impamo , ngaho natinyuke ayashyire ahagaragara bityo tubijyeho impaka, abatuzi badukiranure.
Basomyi rero iki gihe cya Pasika gikwiye kuduha isomo ko kugira ngo tuzukane na Krisitu tugomba kwihana. Ndasaba rero uyu mwanditsi kwihana hakiri kare.
Ikindi ngira ngo nsabe uwo mwanditsi ni ukumenya ko iyo ugiye gutanga inkuru uvuga uwo uri we n’aho wakuye iyo nkuru. Ibihuha no gusebanya muzi aho byagejeje Urwanda. Ni kuki kugeza ubu tutareba inyuma ngo twihane? Ndabizi guhumagira cyangwa guhahamuka bibaho ariko kubyitwaza ugasebya mugenzi wawe biguhitana wenyine.
Bavandimwe rero mwasomye iyo nkuru ndagira ngo mbashimire kuba mutarayihaye agaciro kandi ndagira ngo mbamenyeshe ko inkuru nk’izi zicamo abantu ibice ntawe uba uzi uwo zikorera.
Benshi muzi ko twabanye kandi tukibana. Muzi amagorwa n’inzira nanyuzemo kugeza ubu. Akarengane nahuye nako benshi muri mwe mwarantabaye.
Ndabibashimira kandi mbifuriza kugira Pasika nziza.
Peter Kalimu
Dore uko iyo nkuru yari iteye :
HYPERLINK « http://www.leprophete.fr/2011/02/23/source-utilisateur-1-abicanyi-ba-nziza-muli-europe-na-america/ » l « permalink » o « Lien permanent vers Source: Utilisateur 1: ABICANYI BA NZIZA MULI EUROPE NA AMERICA. » Source: Utilisateur 1: ABICANYI BA NZIZA MULI EUROPE NA AMERICA.
Brig Gen Jack NZIZA
BAVANDIMWE MURABE MASO,
HANO MAZE KUMENYA KO HALI ABANTU BOHEREJWE MU BURAYA GUCENGERA MU BANYARWANDA, BAFITE IMIGAMBI YO KUBAGIRIRA NABI.
UBU KUBERA ABO HANO I KIGALI BASIGAYE BITA FOUR GANG (KAYUMBA, KAREGEYA, GAHIMA NA RUDASINGWA) BASIGAYE BAGENDA MU BAHUTU, KIGALI YOHEREJE ABAHUTU HANZE BAFITE MISSION ITALI NZIZA.
MUGENZI W’UMWE MU BALI HANZE AMAZE KUMBWIRA KO UWIYITA PETER KALIMU,
WE YOHEREJWE MULI AMERIKA, KO AHO AHERUKIRA KUMUVUGISHA YALI NGO AHITWA BUFFALO. ABAHATUYE RERO MURABE MENGE, CYANGWA NIBA YARAHAVUYE ABAZUMVA ILI ZINA HAFI YANYU MUZAMENYE IKIMUGENZA.